UTVRĐEN PRIJEDLOG ZAKONA O INFRASTRUKTURI PROSTORNIH PODATAKA FBiH - Federalna uprava za geodetske i imovinsko-pravne poslove\nVlada Federacije BiH je na 258. sjednici održanoj 11.03.2021. godine utvrdila Prijedlog zakona o infrastrukturi prostornih podataka (IPP) FBiH i uputila isti Parlamentu FBiH. Naime, trenutno je u FBiH ova oblast uređena Uredbom o infrastrukturi prostornih podataka iz 2014. godine a novi zakon je utemeljen na Direktivi Evropskog parlamenta i Vijeća od 14. marta 2007. godine kojom je uspostavljena Infrastruktura prostornih podataka u EU.\nProblemi vezani uz raspoloživost, kvalitet, organizaciju, dostupnost i dijeljenje prostornih podataka zajednički su u mnogim područjima ljudske djelatnosti, pa tako i u organima uprave i drugim javnim institucijama. Rješavanje tih problema zahtjeva preduzimanje mjera koje osiguravaju efikasan sistem dijeljenja, razmjenjivanja i korištenja ovih podataka.\nUsvajanjem Zakona stvoriti će se okvir za jednostavnije pregledavanje i preuzimanje podataka iz nadležnosti subjekata IPP-a FBiH i povećati učinkovitost tijela javne vlasti u područjima vezanim za prostorne podatke. Primjenjujući načelo da se podaci održavaju na najprimjerenijoj razini, pozitivan uticaj će se odraziti i na budžete svih razina jer se za isti ili sličan set prostornih podataka neće finansirati izrada u nekoliko različitih institucija nego samo u jednoj koja će putem IPP-a podatke dijeliti s drugima. Također će biti spriječeno korištenje neslužbenih prostornih podataka i time smanjen rizik administrativnih postupaka i nepravilnosti prilikom preuzimanja.\nApril 2021 (7 unosa)


U Srbiju je u prošloj godini ušlo tri i po milijarde evra direktnih stranih investicija, rekla je premijerka Ana Brnabić.\n"Najvažnija pomoć Vladi Srbije u dovođenju stranih investitora i otvaranju novih radnih mesta bila je upravo od predsednika Republike jer je on svojim kredibilitetom i poštovanjem koje uživa u celom svetu svaki put pozivao strane partnere da investiraju u Srbiji", rekla je Brnabić juče u Somboru gde se u okviru kampanje "Budućnost Srbije" obratila građanima.\nPremijerka je navela i da je od 2012. godine otvoreno 700.000 radnih mesta, te pomenula da se navršava tačno dve godine kako je došla na čelo Vlade.\nOd 2012. godine u Srbiji otvoreno 700.000 radnih mesta\n"Dve godine od kad imam najveću čast na svetu da radim za svoju državu Srbiju i svoj narod. Dala sam sve od sebe i nastaviću da dajem sve od sebe", istakla je premijerka.\n"Za mene lično bio je ogroman izazov pokazati da možemo da nastavimo da radimo nesmanjenom brzinom, da možemo da nastavimo da imamo fiskalnu disciplinu, da možemo da nastavimo brzo da radimo na našoj infrastrukturi, putevima, železnicama, školama, bolnicama, reformi obrazovanja, da jačamo našu ekonomiju, dovodimo investitore i otvaramo nova radna mesta....", rekla je Brnabić.\n"Nismo pali. Učili smo svaki dan, držala nas je ljubav prema našoj zemlji i građanima", rekla je Brnabić i ponovila da će i ubuduće nastaviti da daje sve od sebe da Srbija nastavi da se razvija.\nU prvih pet meseci 1,52 milijarde evra stranih investicija\nSrbija je u prvih pet meseci ove godine imala priliv stranih direktnih investicija od 1,52 milijarde evra, što je više nego u istom periodu prošle godine, koja je, inače, bila izvanredna, izjavio je sinoć predsednik Srbije Aleksandar Vučić.\nGostujući na O2TV rekao je da je to najnoviji podatak koji je dobio od guvernerke NBS Jorgovanke Tabaković i da pokazuje da je ostvaren rast stranih direktnih investicija između 15 i 22 odsto, u zavisnosti od toga da li je u pitanju neto ili bruto iznos.\nIlon Mask UNIŠTAVA svoje stare mobilne telefone, a za to ima jako DOBAR RAZLOG\nPoznati tehnološki preduzetnik Ilon Mask redovno menja svoje pametne telefone, a stare ponekad uništi kako bi bolje zaštitio svoju privatnost, pokazuju sudski dokumenti, prenosi Business Insider.


NSinfo: U Novom Sadu do 2020.godine: Novi bulevar i most na Klisi, Muzičko baletska škola na Limanu, most na Ribarcu...\nU Novom Sadu do 2020.godine: Novi bulevar i most na Klisi, Muzičko baletska škola na Limanu, most na Ribarcu...\nNovi Sad će ove godine pretežno sva raspoloživa sredstva uložiti u radove na Sentandrejskom putu, zidanje zgrada Hitne pomoći i Muzičko-baletske škole, kao i u završetak Žeželjevog mosta\nKako se može videti u dokumentaciji nedavno usvojenog budžeta grada za ovu godinu, najveća investicija će biti proširenje Sentandrejskog puta u vrednosti od 720 miliona dinara, gde u ulaganju učestvuju i Pokrajina i Republika.\nZa rekonstrukciju Sentandrejskog mosta biće izdvojeno 80 miliona dinara. Planirana je i gradnja još jednog mosta koji će biti paralelan sa Sentandrejskim, i to 2019. godine, a procenjena vrednost radova je 165 miliona.\nOvo inače nije jedini most čija je izgradnja ušla u ovogodišnji budžet, tu je i pešačko-infrastrukturni most na kanalu DTD, odnosno kod ušća kanala u Dunav. Ovaj most će poslužiti i da se Novi Sad biciklističkom stazom spoji sa Šangajem. U tu svrhu ove godine će biti izdvojeno 13,2 miliona dinara, dok će još 89 miliona dinara biti izdvojeno do 2019. kada počinju radovi.\nU budžetu za 2017. godinu se navodi i da će naredne godine uslediti gradnja pešačko-biciklističkog mosta na Ribarcu, za šta će biti potrebno 275 miliona dinara.\nŽeželjev most će po ulaganju nadmašiti sve druge planove, a sredstva sem Grada izdvaja i Pokrajina, pa će za završne radove na ovom "Skadru na Bojani" u ovoj godini biti izdvojeno 1,2 milijarde dinara, a naredne još 446 miliona dinara.\nDruga po veličini investicija u ovoj godini će biti gradnja zgrade Hitne pomoći na Telepu i za to će biti izdvojeno 535 miliona dinara.\nOd većih investicija u ovoj godini tu je i izgradnja biciklističke staze od Novog Sada do Begeča što će koštati 95,7 miliona dinara, kao i završetak Sportske hale u Petrovaradinu, za šta će iz budžeta biti potrošeno oko 100 miliona dinara.\nMeđu većim investicijama je i nastavak ulaganja u gradnju Muzičko-baletske škole na Limanu IV za koju će ove godine biti izdvojeno skoro 340 miliona dinara.\nI ove godine neke od većih investicija će biti nastavak izgradnje kanalizacije u prigradskim naseljima, pa će za prečistač u Begeču biti izdvojeno 231,5 miliona dinara, a za kanalizaciju u Budisavi 157 miliona dinara. Za kanalizaciju u Rumenki u ovoj godini je planirano ulaganje od 125 miliona dinara, a naredne godine još 200 miliona dinara.\nDodajmo i da se u dokumentima o budžetu za 2017. godinu vidi da Novi Sad neće odustati od izgradnje vodovoda u Bockama, pa će ove godine bili uloženo 35,8 miliona dinara, naredne 280,7 miliona, a 2019. godine 286 miliona dinara, prenosi 021.rs.\nTakođe, u 2018. godini planira se uređenje Ulice cara Lazara u Futogu i ti radovi su procenjeni na oko 500 miliona dinara, pri čemu će ove godine za izradu tehničke dokumentacije biti dato oko 23 miliona dinara. Među dugoročnim investicijama navode se radovi u Futoškoj ulici i na Futoškom putu, za koje će ove godine biti izdvojeno dva miliona, naredne godine 25 miliona, a 2019. godine 75 miliona dinara.\nU investicijama koje se planiraju za neku od narednih godina se navodi i ulaganje od 99,3 miliona dinara u Petrovaradinsku tvrđavu, ali nije detaljnije navedeno šta bi se za sumu radilo na Tvrđavi. Uprkos ranijim najavama, Grad je iz ovogodišnjeg plana izbacio gradnju garaže u Šafarikovoj ulici, jer je neophodno prvo otkupiti zemljište i nekretnine na toj lokaciji, a prema planu investicija radovi će uslediti tek 2018. godine. U godini kada počnu radovi iz budžeta grada biće izdvojeno 151,7 miliona dinara, dok će 2019. godine biti dato još 156 miliona dinara.\nPozorišni trg ni ove godine neće biti uređen, a iz plana se vidi da Grad očekuje da to usledi tek 2019. godine i u tu namenu biće opredeljeno 140 miliona dinara. Među većim budućim investicijama za period 2018/2019. se izdavajaju uređenje puta Novi Sad - Kać, puta Novi Sad - Rumenka i sabraćajnica u Futogu.\nPomenimo i da će uređenje prostora koji sada "Zelenilo" koristi kao Rasadnik, a koji se nalazi iza okretnice GSP-a na Novom naselju, uslediti naredne godine i za to će iz budžeta za 2018. godinu biti izdvojeno 340 miliona dinara.\nIzgradnju Sentandrejskog bulevara i novog mosta - finansiraju zajedno NS, Pokrajina i Republika\nJednstven umetnički centar na Limanu: Na proleće druga faza izgradnje Muzičko-baletske škole\nTunel kroz Frušku goru i novi most ponovo aktuelna tema: Posao isplativ - naplata na ulazu u tunel\n... begeč, bicikl, bocke, budisava, centar, dunav, futog, klisa, liman, most, Novi Sad, petrovaradin, petrovaradinska tvrđava, pozorišni trg, radovi, ribarac, telep, zanimljivosti, zelenilo


Kampanja za lokalne izbore mirnija i fer\nU odnosu na izborne kampanje ranijih godina ova, za predstojeće beogradske izbore, protiče u mirnom i demokratskom tonu, kaže se u saopštenju Centra za istraživanje korupcije (CIK).\nKako navode iz centra, ovo potvrđuju i podaci Ministarstva unutrašnjih poslova (MUP), prema kojima je 33 odsto manje podnetih krivičnih prijava u vezi sa procesom održavanja izbora ove godine nego za kampanju za izbore za Skupštinu Beograda 2014. godine.\nMUP-ovi podaci, u koje je CIK imao uvid, pokazuju i da od početka kampanje do sada nije bilo nijednog prekršaja u kampanji, što se smatra za veliki pomak u odnosu na prethodne beogradske izbore, kada je bilo osam prekršaja.\nKao novinu CIK je predstavio i svoj projekat za beogradske izbore, a to je Centar za praćenje izbora i izbornih procedura (CPI), koji će po prvi put na beogradskim izborima imati posmatrače na biračkim mestima.\nNikola Lazić, koordinator CPI-a kaže da će na izborima 4. marta u Beogradu na biračkim mestima biti prisutno 105 posmatrača, na 105 biračkih mesta, koji su prošli obuku u skladu sa domaćim i međunarodnim standardima za posmatranje izbora - OEBS-a i Gradske izborne komisije.\n"U prilog demokratičnosti izbora govore u prilog i podaci GIK-a da smo mi šesta nevladina organizacija koja je podnela zahtev za praćenje rada GIK-a i biračkog odbora za odbornike Skupštine grada Beograda. Zahtev za praćenje izbora podneli i CRTA, CESID, Odbrana izborne volje građana, Građani na straži i Jukom," rekao je Lazić.\nDragana Krunić, iz CIK-a, navela je da je analiza dosadašnje kampanje te organizacije pokazala da je kampanja kraća nego uobičajeno, da je prva u kampanju krenula koalcija okupljena oko Dragana Ðilasa, i da u ovom trenutku jedino oni i SNS imaju intenzivne kampanje u elektronskim medijima i štampi, dok je većina izbornih lista prisutna na bilbordima, u svakodnevnim predizbornim dogadajima, i na internetu.\n"Svi učesnici na beogradskim izborima prisutni su na terenu i u aktivnostima gde razgovaraju sa biračima više nego što se oglašavaju i predstavljaju u elektronskim medijima", istakla je Krunić.\nUprkos manjim incidentima, na osnovu MUP-ovih podataka može se zaključiti da je ovo "mirnija i demokratskija kampanja", a da smo kao društvo sazreli, a politički akteri svesniji odgovornosti koju imaju prilikom ponašanja u javnosti, posebno u predizbornom periodu, naovodi CIK.\nIz Centra su najavili da će na sam izborni dan izveštavati javnost, u određenim vremenskim intervalima, o toku izbora, i tome da li je sve proteklo u redu na biračkim mestima, kao i svim ostalim relevantnim radnjama tokom izbornog dana, a svi podaci će biti dostupni na zvaničnom sajtu cik.co.rs, kao i na profilima na društvenim mrežama.


Zakon o doprinosima Archives - UFUBiH\nZakon o doprinosima Tag\nGlavni cilj ankete je bio, u svrhu formulisanja novih amandmana, ispitati stavove članova Udruženja “Freelance” u BiH (UFUBIH) o novim prijedlozima Zakona o porezu na dohodak i Zakona o doprinosima, a koji bi se uskoro trebali opet naći na Dnevnom redu Predstavničkog doma Parlamenta FBiH. Pošto su postojale mnoge nedoumice\nministarstvo finansija, Zakon o doprinosima, Zakon o porezu na dohodak\nUdruženje je 17. Novembra 2021. godine poslalo set pitanja o Zakonu o porezu na dohodak i Zakonu o doprinosima Ministarstvu finansija FBiH. Pitanja smo im poslali iz razloga što trenutni prijedlozi navedenih zakona sadrže mnoge nejasnoće, a jedina instanca koja može dati 100% tačno tumačenje neke regulative je ona koja\nNa najavu da će set novih zakona u novembru 2021. biti ponovo na dnevnom redu sjednice Predstvaničkog doma Parlamenta FBIH, Udruženje je odmah reagovalo. Uputili smo dopise svim klubovima zastupnika u Predstavičkom domu, kojim smo tražili da ne dozvole usvajanje ovih verzija teksta Zakona, jer su pogubni za opstanak freelencera koji\nKroz zagovaračke aktivnosti Udruženja i na Inicijativu koju smo joj uputili, predsjednica kluba zastupnika Demokratske fronte u Predstavničkom domu Parlamenta FBiH, Alma Kratina, je 25.oktobra 2021. godine u parlamentarnu proceduru uložila Prijedlog Zakona o izmjeni trenutnog Zakona o doprinosima. Ovim Prijedlogom Zakona se traži ukidanje člana 10a koji određuje plaćanje 4% doprinosa\nZakonska rješenja u parlamentarnoj proceduri koja bi trebala rezultirati novim zakonima o doprinosima i porezu na dohodak diskriminiraju freelancere, ili kako ih ovi zakoni definišu, osobe koje ostvaruju dohodak povremenim slobodnim aktivnostima. Prema Prijedlogu zakona o porezu na dohodak oni nemaju pravo na lični odbitak i trebalo bi da plaćaju


source.ba | Najmanje 33 mrtvih u novom bombardovanju enklave u Siriji\nSnage sirijske vlade nastavile su zračne i artiljerijske udare na opkoljeno područje Istočne Ghoute koje kontrolira opozicija, prenosi Reuters.\nNajmanje 33 civila je ubijeno u današnjim napadima, što je broj poginulih od nedelje povećalo na 382, saopćile su organizacije koje prate situaciju.\nUN je ranije konstatirao da je 393.000 ljudi zatočeno "u paklu na zemlji".\nNacrt rezolucije koja poziva na jednomjesečno primirje će biti na dnevnom redu Vijeća sigurnosti UN-a, ali očekuje se da će Rusija kao saveznik Damaska staviti veto na nju.\nRuski ministar vanjskih poslova Sergei Lavrov rekao je da bi možda mogli glasati za primirje ako ono ne bude obuhvatalo borbu protiv ISIL-a i drugih militantnih grupa.


Izvor: Radio Televizija Vojvodine, 08.Avg.2020, 23:36\nBarselona je na svom terenu savladala Napoli sa 3:1 i tako je, posle nerešenog rezultata 1:1 u prvom susretu, opravdala ulogu favorita.\nBajern je posao protv Čelsija završio već u prvoj utakmoci, kada je Londonu pobedio sa 3:0, a večeras je u >> Pročitaj celu vest na sajtu Radio Televizija Vojvodine << Minhenu slavio sa 4:1.\nU četvrtinale su se prethodno plasirali Mančester siti, Lion, Atalanta, Pari Sen Žermen, Lajpcig i Atletiko Madrid.\nPrvi put u istoriji završnica Lige šampiona biće odigrana turnirski. Svi mečevi će se igrati u Lisabonu, na neutralnom terenu za sve timove, a u četvrtinalu i polufinalu biće igran samo jedan meč, bez revanša.\nParovi četvrtfinala su: Atalanta - PSŽ (12. avgusta), Lajpcig - Atletiko Madrid (13. avgusta), Barselona - Bajern (14. avgusta) i Mančester siti - Lion (15. avgusta).\nOkRadio.rs: Barselona i Bajern u četvrtfinalu Lige šampiona\nIzvor: Radio 021, 09.Avg.2020, 06:18\nBarselona i Bajern poslednji su učesnici četvrtfinala Lige šampiona, pošto su u mečevima osmine finala bili bolji od Napolija, odnosno Čelsija...Barselona je na svom terenu savladala Napoli sa 3:1 i tako je, posle nerešenog rezultata 1:1 u prvom susretu, opravdala ulogu favorita...Bajern je posao...


Zvizdić: Odnosi BiH sa Hrvatskom i Mađarskom su dobri i prijateljski - Klix.ba\nBiH Zvizdić: Odnosi BiH sa Hrvatskom i Mađarskom su dobri i prijateljski\nZvizdić: Odnosi BiH sa Hrvatskom i Mađarskom su dobri i prijateljski\n2.3.2017. u 16:39\nHrvatska Vijeće ministara BiH Mađarska Denis Zvizdić\nPredsjedavajući Vijeća ministara BiH Denis Zvizdić razgovarao je danas u Sarajevu, sa ministrom vanjskih i evropskih poslova i potpredsjednikom Vlade Republike Hrvatske Davorom Ivom Stierom i ministrom vanjskih poslova i trgovine Mađarske Péterom Szijjártóm i upoznao ih sa aktuelnom ekonomskom i političkom situacijom u BiH.\nNaglasio je da su euroatlantske integracije strateški cilj Bosne i Hercegovine i da je osnova za stabilan ekonomski i politički napredak države, integracija u EU i NATO.\nPredsjedavajući Zvizdić je rekao je da je u prethodnom periodu bilateralna saradnja dodatno intenzivirana u svim oblastima i naglasio da su konkretni rezultati vidljivi i u današnjem susretu i u potpisivanju Programa obrazovne i kulturne saradnje između Ministarstva civilnih poslova BiH i Ministarstva ljudskih resursa Mađarske i Memoranduma o razumijevanju o uspostavi direktne avionske linije između Sarajeva i Budimpešte.\nPredsjedavajući Zvizdić i ministri Stier i Szijjártó su se saglasili da su međusobni bilateralni odnosi dobri i prijateljski.\nGovoreći o saradnji sa Republikom Hrvatskom, predsjedavajući Zvizdić je rekao da jako cijeni dosadašnju podršku i pomoć Republike Hrvatske u procesu pridruživanja Evropskoj uniji. Naglasio je i značaj zaključivanja ugovora o evropskom partnerstvu koji će se desiti u narednom periodu i što će dati mogućnost da se tehnička, stručna i ekspertna pomoć iskoristi za što bolju pripremu bosanskohercegovačkih institucija za ispunjenje uvjeta za pristupanje Evropskoj uniji.\nPredsjedavajući Zvizdić i ministar Stier su se saglasili da je održavanje zajedničke sjednice Vijeća ministara BiH i Vlade Republik Hrvatske, prilika za razgovor o otvorenim pitanjima i za daljnje unapređenje saradnje.\nU razgovoru sa ministrom Szijjártóm pozdravljeno je nedavno osnivanje Poslovnog vijeća BiH i Mađarske i podržane su aktivnosti koje će doprinijeti jačanju privrednih veza između dvije zemlje. Predsjedavajući Zvizdić se zahvalio Mađarskoj na podršci u procesu evropskih i NATO integracija BiH i izrazio nadu da će se ona i nastaviti.\nTokom susreta, predsjedavajući Zvizdić je uputio poziv mađarskom premijeru Viktoru Orbanu da zvanično posjeti Bosnu i Hercegovinu.\n4h 37min 9


Skulpture niču kao pečurke | Luftika\nPoslednje novosadske skulpture na javnoj površini, koje su odabrane po javnom konkursu, bile su Kapija želja i Bunar želja, akademskog vajara Mladena Marinkova, a postavljene su na Trgu mladenaca 1998. Od tada je prošlo punih 17 godina, javnih konkursa nema, ali skulpture i spomenici niču gradom bezmalo kao pečurke. U brojnim gradskim umetničkim krugovima često se mogu čuti priče o tome da je takav sistem izbora „javnih“ umetnika daleko od demokratskog, te da se na taj način u startu diskriminiše veliki broj stvaralaca, pre svega vajara, koji nikada nisu dobili svoju šansu.\nPrema rečima Vladimira Mitrovića, istoričara umetnosti i kustosa u Muzeju savremene umetnosti Vojvodine, Novi Sad „kao da nikada nije imao previše sreće sa skulpturama u slobodnom prostoru i sa spomenicima“.\n– Postoje tri jednostavna činioca: kome se diže spomenik, gde je planirana njegova lokacija i ko će biti njegov autor. Tokom poslednjih dvadesetak godina svi slučajevi spomenika u gradu su na ova tri pitanja odgovarali pogrešno, pa i nedopustivo. Sporne su bile ličnosti, kao, na primer, Jaša Tomić. Sporne su, takođe, bile i lokacije, budući da skoro svi spomenici poslednjih godina imaju u najmanju ruku problematične i nedovoljno promišljene lokacije. I, naposletku, nijedan od spomenika nije podignut posle konkursa, što bi za grad trebalo da bude normalno. Uostalom, ni najpoznatiji novosadski vajar Jovan Soldatović, ako se ne varam, nijednom nije pobedio na konkursu niti je bilo koji njegov spomenik podignut posle poštene konkursne utakmice – priča Mitrović za portal luftika.rs.\nOn naglašava da je institucija konkursa zasigurno najbolje, pa i najjednostavnije rešenje za izbor autora nekog spomenika, te da sve ostalo ostavlja sumnju, „ne samo u krajnji rezultat, već i u dobru nameru“ onih koji bi ovim pitanjem trebalo da se bave.\n– Neophodno je, takođe, otvoriti što je moguće širu raspravu oko samih lokacija, kao i svih preduslova za podizanje jednog spomenika. Kada je bilo reči o podizanju spomenika Janiki Balažu, jedno udruženje koje nosi njegovo ime je predložilo lokaciju u parkiću pored zgrade Radio Novog Sada, i da se uz spomenik postavi mali zvučnik, kako bi njegova muzika tokom 24 sata bila prisutna pored spomenika, što mi izgleda kao veoma simpatično rešenje. Naravno, na taj umesni predlog se niko nije osvrtao. Potom je jedan tada visoko pozicionirani političar pokazao prstom na mesto gde se danas nalazi spomenik, a usput je odabrao i udvoričkog vajara, pa se čitava priča o našoj tamburaškoj legendi završila na ne baš slavan način – podseća Mitrović.\nPrema njegovim rečima, politika, odnosno pripadanje umetnika određenim partijskim strujama, ne samo da je bitan, već je i „ključan momenat“ prilikom izbora autora, a izbor bez konkursa nedvosmisleno svedoči o tome da se takve odluke donose u određenim partijskim centrima.\n– I sami umetnici, kao klasični partijski radnici, bar oni koji su spomenike izveli, ćute, a trebalo bi njih pitati kako su uspeli u svojim namerama i da li smatraju da je to što su izabrani na takav način primereno ulozi koju bi umetnik trebalo da ima u savremenom društvu – zaključuje naš sagovornik.\nOznakenovi sad novi sad skulpture novi sad spomenici novi sad umetnost


Džedi Osman: "Biće teško protiv Srbije" - Sportske.net\nDžedi Osman: "Biće teško protiv Srbije"\nTurski košarkaš Džedi Osman rekao je danas da očekuje tešku utakmicu protiv Srbije u trećem kolu Evropskog prvenstva, ali da veruje u svoju ekipu.\n"Biće veoma teška utakmica za nas. Srbija ima dobru ekipu, dobre igrače. Imamo dan odmora, lepo ćemo se odmoriti i spremiti za duel protiv Srbije. Mi smo mlada ekipa, imamo novog trenera, novi sistem, ali verujemo u sebe. Svako bi hteo medalju, ali idemo utakmicu po utakmicu i sada mislimo samo na meč protiv Srbije", rekao je Osman novinarima u Istanbulu.\n"Srbija je izgubila od Rusije sa tri poena, Šved je odigrao dobro, ali su u redovima Srbije Bogdan Bogdanović i Boban Marjanović stvarno dobri igrači, ali mi ćemo se koncentrisati na celu ekipu", naveo je on.\n"Nema (Miloša) Teodosića, ali ima Bogdanovića. Nema (Nemanje) Bjelice, ali ima (Milana) Mačvana. Sve su to dobri igrači. Imamo i mi dobre igrače, ali imamo samo jednu pravu četvorku, više puta igramo sa četiri mala igrača i jednim visokim. Oni su možda u prednosti, ali mi smo mlada ekipa puna energije tako da u ponedeljak mislim da će biti puna hala i dobra utakmica", naveo je on.\n"Bogdana obožavaju, igra u svojoj hali, u Fenerbahčeu je igrao izvanredno, osvojio je Evroligu, bio je MVP turskog prvenstva tako da ga ljudi stvarno obožavaju ovde", rekao je Osman.


Aca Lukas sprema ćerku za estradu - PRess Serbia | PR PRess team\nAca Lukas iskoristio je slobodan dan kako bi sa ćerkom Vikotrijom pevao dečije pesmice[divider]\nPoslušajte kako Lukasova ćerka peva, raznežiće vas\nAca Lukas je na Instagram postavio video kako na kojem je glavna uloga njegova petogodišnja ćerkica Viktorija. Lukas je uz video napisao da uživaju dok njihova Viktorija peva “Razole se lisica”, a on svira na klaviru. Pogledajte kako se petogodišnja Viktorija snašla u ulozi pevačice, dok joj je tata bio muzička podrška.\nUživamo ❤ @viktorijavu\nA post shared by ACA LUKAS (@aleksandar_vuksanovic_official) on Apr 16, 2016 at 3:03am PDT\nNa drugom videu, kao mala diva, Viktorija sedi na kraviru, prekrstila noge i peva “Razgranala grana jorgovana”.\nA post shared by ACA LUKAS (@aleksandar_vuksanovic_official) on Apr 16, 2016 at 2:58am PDT\nTagoviaca lukas peva sofija vikotrija\nŠABAN ŠAULIĆ OPERISAN PO HITNOM POSTUPKU


Jeftini letovi iz Španije do Indije - Avio karte Španija Indija - eSky.rs\nAvio karte iz Španije do Indije\nPretražite letove iz Španije do Indije\nProverite najbolje prilike za letove iz Španije do Indije\nZa rutu iz Španije do Indije nema direktne veze\nNajkraći letovi s presedanjem traju oko 12h 30min.\n✔ Postoje li posebne ponude za letove iz Španije do Indije na eSky.rs?\n✔ Mogu li se pobrinuti za osiguranje prilikom rezervacije leta iz Španije do Indije?\n✔ Ako rezervišem let iz Španije do Indije, mogu li da rezervišem ujedno i smeštaj?\n✔ Koje avio-kompanije nude letove iz Španije do Indije?\nBudite sigurni, da na eSky.rs ponuda letova iz Španije do Indije uključuje ne samo niskotarifne avio-kompanije, već i one koje su specijalizovane za visoki standard.\nPopularne avio kompanije na ruti Španija - Indija


Opštinska organizacija Srpskog pokreta Dveri u Knjaževcu obeležla je 27. januara u svojim prostorijama krsnu slavu – Svetog Savu. ... [dalje]\nOpštinska organizacija Srpskog pokreta Dveri u Knjaževcu obeležiće 27. januara u svojim prostorijama (ulica Janka Katića 17) od 14:00 časova, svoju krsnu slavu – Svetog Savu i 20 godina postojanja. ... [dalje]\nКraj godine je vreme završnih računa i vreme kreiranja budžeta za naredni period. Svakodnevica i težina životarenja u Srbiji, a naročito u malim sredinama kakva je knjaževačka, trebalo bi da okarakteriše namenu budžetskih sredstava za narednu godinu, smatra Opštinski odbor Dosta je bilo. ... [dalje]\nU nedelju 25. novembra, u velikoj sali Skupštine Opštine Stari Grad u Beogradu, održana je sednica 5. redovnog Sabora Srpskog pokreta Dveri. U radu Sabora učestvovali su i delegati Opštinske organizacije Dveri iz Кnjaževca: Saša Ilijić i Slađan Stevanović. ... [dalje]\nSavez za Srbiju – Кnjaževac, osuđuje narastajuće nasilje i pokušaj zastrašivanja i odvraćanja slobodnomislećih ljudi o svakog daljeg javnog delovanja i suprotstavljanja vladajućem režimu. ... [dalje]\nPokret obnove Kraljevine Srbije pokrenuo je akciju prikupljanja potpisa za peticiju kojom se od Skupštine Srbije traži da na svoj dnevni red stavi predlog zakona o zaštiti dece od psihoaktivnih supstanci. Prikupljanje potpisa organizuje i Opštinski odbor POKS-a u Knjaževcu. ... [dalje]\nKao odgovorni ljudi, svesni činjenice da su u kriznim vremenima i situacijama po društvo u celini, neaktivnost i ćutanje ravni saučestvovanju i saradnji sa odgovornima za takvo stanje, pokrenuli smo inicijativu za formiranje Saveza za Srbiju u opštini Knjaževac, saopštio je inicijatvni odbor. ... [dalje]\nOpštinski odbor Pokreta obnove Kraljevine Srbije organizovao je svečanost na kojoj je obeležena prva godina rada ove monarhističke stranke u Knjaževcu. O do sada pređenom putu govorio je predsednik Opštinskog odbora Vladislav Smiljanić, a članovima POKS-a obratio je se i predsednik stranke i narodni poslanik Žika Gojković. ... [dalje]\nOpštinski odbor Pokreta za obnovu Kraljevine Srbije u Knjaževcu obeležiće u petak godišnjicu rada. Predsednik Odbora Vladislav Smiljanić najavio je da će ovoj svečanosti, pored brojnih gostiju, prisustvovati i predsednik Pokreta Žika Gojković. ... [dalje]\nOpštinski odbor Socijalističke partije Srbije obeležio je 28 godina postojanja i rada svečanom sednicom, kojoj su, pored knjaževačkih socijalista, prisustvovali i Nikola Šainović, član Predsedništva i Predrag Marković, zamenik predsednika SPS-a. ... [dalje]\n1 2 3 4 5 6 7 8 9 10 ukupno: 436 | prikazano: 41 - 50


"Kalenić " u dve priče -Jedni finansiraju, drugi opstruiraju | VAmedia - info portal\n„Kalenić „ u dve priče -Jedni finansiraju, drugi opstruiraju\n21/01/2015 21/01/2015 Нема коментара на „Kalenić „ u dve priče -Jedni finansiraju, drugi opstruiraju\nGrad Valjevo nezadovoljan je načinom upravljanja projektom izgradnje regionalne deponije Kalenić . Predstavnica ministarstva poljoprivrede i zaštite životne sredine kao i zamenik gradonačelnika Žarko Kovač potvrdili su da Ub i Obrenovac koče nastavak izgradnje deponije. Nasuprot njima prvi čovek preduzeća Eko Tamnava koje rukovodi projektom Radomir Stevanović izjavljuje da sa Ubom nema nikakvih problema.\nGrad Valjevo danas je domaćin Skupštine i zajedničkog sastanka gradonačelnika i predsednika 11 opština, kao i delegiranih predstavnika gradova i opština, članova Skupštine REC „Eko-Tamnava“ doo Ub kojim se priča o izgradnji regionalne deponije nastavlja ali po svemu sudeći i dalje bez velikih i jasnih pomaka u samoj relizaciji. Sve se još uvek svodi na projektnu dokumentaciju koju grad Valjevo svake godine finansira iako gradonačelnik Valjeva Stanko Terzić u izjavi medijima tvrdi pomalo politički da Grad podržava projekat i sasvim istinito potvrdjuje da izdvajamo sredstva.“ Ja sam jasno istakao da pružamo jednu čvrstu nedvosmislenu podršku realizaciji ovog projekta .Izmrili smo sve obaveze što se tiče našeg učešća. Mi sa 25,2% učestvujemo u njemu , prošle godine smo izdvojili 5,9 miliona , ukupno od 2008 godine izdvojili smo 13 miliona dinara , a za ovu godinu predvideli smo još četiri miliona dinara“ , rekao je Terzić nagovestivši da grad Valjevo treba da bude više uključen u samu realizaciju.\nNovac je po njegovim rečima dat za izradu projektne dokumentacije, a podaci govore da se svake godine izdvaja novac za iste namene.Potpunu informaciju na insistiranje novinara , šta je grad zaista platio dao je ipak zamenik gradonačelnika Kovač koji je decidno rekao : „ Platili smo izradu tehničke dokumentacije glavnog projekta i svih pratećih studija i elaborata i rad preduzeća Eko Tamnava. Svih 11 opština daće u 2015 godini još 15 miliona za tu namenu. Nema ponovnih radova već je za prošlu godinu trebao da bude uradjen i taj projekat , istražni projekat podzemnih voda jer se polje ugljenokopa pomera. Zato se radi dodatni projekat.“ rekao je Kovač i dodao „ Grad Valjevo nije zadovolajn načinom realizacije i načinom upravljanja projektom .Mi moramo da učestvujemo jer nemamo alternativu i mi moramo da pojačamo svoju ulugu najviše finansiramo to preduzeće i moramo preuzeti odgovornost za konkurisanje prema IPA fondovima.“.\nIpak sama informacija da postoji opstrukcija projakta dominirala je i sastankom što je Kovač i potvrdio rekavši da odgovornost za neizvršenje ima onaj koji nije izmirio svoje obaveze . „ Mogu da se ljute koliko god hoće, finansijske obaveze nisu izvršili prvenstveno Obrenovac i Ub. Predvidjeno je kad se budu izvršio glavni projekat i kada bude REIK preneo vlasništvo nad lokacijom na opštine Ub i Lajkovac da će oni preneti zemljište na preduzeće Eko Tamnava koje može tražiti potom lokacijusku dozvolu. Mi ne možemo biti odgovorni jer lokacija nije kod nas“, objasnio je Kovač.\nNa Skupštini će se takodje kako se moglo čuti postaviti i pitanje da li je preduzeće koje upravlja deponijom zapravo sposobno da taj posao i radi čime će se i rad dosadašnjeg direktora Stevanovića zapravo dovesti pod znak pitanja .\nIako je načelnica odeljenja za upravljanje otpadom Radmila Šerović u ministarstvu danas ustvrdila da ministarstvo podržava kompletne radove i sam projekat pa i pohvalila valjkevo u pristupu šprojektu deponije ona ipak nije jasno navela koji je to učinak samog ministarstva izgradnji deponije izuzev taksativne podrške i mogućeg nadzora. Na pitanje Vamedie koje su to konkretne stvari koje je ministarstvo preduzelo Šerovićeva je iznova ponavljala da ministarstvo pruža podršku na svaki mogući način . Ipak sam direktor Eko Tamnave Radomir Stevanović u izjavi medijima rekao je da ministarstvo nije do sada dalo ništa. „ Nisu dali ništa , ama baš ništa“, bio je decidan Stevanović.\nIsti Stevanović medijima je rekao da on ne vidi u čemu je prolem sa opštinom Ub te i da je njihova saradnja sa tom opštinom u svemu dobra . „ Mi dobro saradjujemo od samog početka , istina je da oni nisu sve izmirili od svojih obaveza , ali siguran sam da će to uraditi vrlo brzo. Očito je da su postojali problemi u donosiocima odluka . Zatečeno stanje na projektu je bilo da je sva projektna dokumentacija na projektu bila neupotrebljiva i mi smo u 2013. i 2014. godini iznova obnovili dokumentaciju . Nedostaje nam samo jedna formalnost , a to je prenos prava vlasništva na lokaciji . Ne očekujemo probleme po ovom pitanju jer je Ub i do sada saradjivao bez problema. Očekujem da ćemo u februaru dobiti prenos prava vlasništva i ishodovati lokacijsku dozvolu“, rekao je Stevanović.\nBez lokacijske dozvole nema ni konkurisanja za sredstva iz EU , a samim tim ni realizacije projekta .\nVoda u Divcima polovinom godine\nZavršen Novogodišnji turnir


Trener Širaka: Niko ne može da nam uskrati nadu - Evrokupovi, Fudbal\nTrener Širaka: Niko ne može da nam uskrati nadu\nAleksandar Milosavljević 24.07.2013., 11:44\nIako su apsolutni autsajderi u duelu sa Partizanom fudbaleri jermenskog Širaka svakako neće jeftino prodati svoju kožu u revanš meču 2. kola kvalifikacija za Ligu šampiona već će vrebati i najmanju šansu koja im se ukaže.\n„Svesni smo da je pred nama težak zadatak, ali daćemo sve od sebe da ostvarimo što bolji rezultat. Nismo ostvarili dobar rezultat u prvom meču, li je bez obzira na to i dalje sve otvoreno. Znamo da ako želimo da prođemo dalje moramo da postignemo makar jedan gol. Bićemo dobro organizovani u odbrani i čekaćemo svoju šansu. Partizan je favorit, ali niko ne može da nam oduzme pravo da se nadamo“ – rekao je trener Širaka Vardan Bačarjan.\nIskusni stručnjak se dobro upoznao sa timom Partizana.\n„Teško je reći ko je najbolji i najopasniji igrač srpskog šampiona pošto je to tim sastavljen od mnogo kvalitetnih i tehnički potkovanih igrača. Podsećam da se u prvom meču istakao golman Lukač koji je branio odlično, a opasan je i napadač Šćepović koji je ušao sa klupe u našem prvom duelu“ – jasan je Bačarjan.\nFK PartizanŠirakVaradan Bačarjan\nPrethodna vest Crno-beli napadaju Ligu šampiona\nSledeća vest Bozoljac niže pobede u Americi\nCrno-beli napadaju Ligu šampiona\nBozoljac niže pobede u Americi


Hitna humanitarna pomoć SAD Venecueli blokirana na kolumbijskoj granici – RTV SUNCE Arandjelovac\nHome » Svet » Hitna humanitarna pomoć SAD Venecueli blokirana na kolumbijskoj granici\nTenzije su visoke u kolumbijskom pograničnom gradu Kukuti, nakon što su prvi kamioni koji prevoze pomoć SAD pristigli u četvrtak u nameri da pređu granicu Venecuele.\nDva velika kamiona napunjena hitnom pomoći u hrani, medicinskom materijalu i drugim humanitarnim potrepštinama i dalje čekaju dozvolu venecuelanskog predsednika Nikolasa Madura da uđu u zemlju. Maduro je odbio pomoć i naredio vojnicima da spreče kamione da pređu most između Kolumbije i Venecuele, rekavši da humanitarna kriza ne postoji u Venecueli.\nVenecuelanske bezbednosne snage blokirale su sve tri trake graničnog prelaza iz Kukute, upotrebivši dva brodska kontejnera i kamionsku cisternu. Aktivisti za zaštitu ljudskih prava i građani Venecuele okupili su se na graničnom prelazu zahtevajući da Maduro dozvoli humanitarnoj pomoći da pređe most koji povezuje dve granične zemlje.\nVIDEO Gaido poziva da se pomogne venecuelanskoj tranziciji u demokratiju\nOpozicioni lider Huan Gaido, koji se proglasio privremenim predsednikom, zatražio je pomoć upozoravajući da bi mnogi Venecuelani mogli da se suoče sa ozbiljnim rizicima bez međunarodne pomoći.\nNemojte od pomoći napraviti “političkog piona”\nPortparol generalnog sekretara Ujedinjenih nacija, Antonia Gutereša, rekao je u četvrtak da “humanitarna pomoć nikad ne bi trebalo da bude korištena kao politički pion” i da bi se njena isporuka trebalo da bude sprovedena “po principima humanosti, neutralnosti, nepristrasnosti i nezavisnosti”.\nMaduro je pod pojačanim pritisku međunarodne zajednice da odstpi, nakon što su se glavne evropske nacije pridružile Sledinjenim Državama, Kanadi i grupi latinoameričkih zemalja, koji su ove nedelje priznale Gaida kao venecuelanskog legitimnog privremenog lidera, nakon Madurovog reizbora prošle godine na izborima za koje kritičari tvrde da su sprovedeni uz prevare.\nPredsednik Venecuele Nikolas Maduro prisustvuje okupljanju pristalica njegove vlade u Karakasu, Venecuela, 7. februara 2019.\nSpecijalni izaslanik SAD za Fenecuelu, Eliot Abrams, rekao je u četvrtak da je vreme za razgovore sa Madurom “odavno prošlo”, osim za pregovore o njegovom odlasku.\nAbrams je rekao novinarima u Stejt dipartmentu da Maduro ima “prijatelje” u Kubi i Rusiji. Takođe je rekao da je nekoliko drugih zemalja, koje nije imenovao, Maduru ponudilo azil.\nNa sastanku evropskih i latinoameričkih diplomata u Urugvaju u četvrtak, rečeno je da problemi Venecuele treba da budu rešeni bez nasilja i strane intervencije. Rečeno je da je na građanima Venecuele da pronađu rešenje.\nMaduro, koji je inaugurisan prošlog meseca u svom drugom šestogodišnjem mandatu, do sada je odbijao zahteve da raspiše prevremene izbore i da ode.\nVenecueljanin nosi na leđima gajbu napunjenu hlebom, u La Paradi, u predgrađu Kukute, Kolumbija, na granici sa Venecuelom, 4. februara 2019.\nKao čelnik nacionalnog parlameta koji kontroliše opozicija, Gaido se pozvao na ustav prilikom proglašavanja Madurove vlade nelegitimnom i proglašavajući sebe za privremenog predsednika, dok ne budu održani novi izbori.\nSunovrat cena energenata na svetskog tržištu, uz korupciju i neuspešnu socijalističku politiku, uništili su venecuelansku ekonomiju. Vlada ozbiljna nestašica hrane, goriva i drugih osnovnih dobara, a inflacija je van kontrole.\nPrevious: Kad je bivša “Juga” bila centar sveta\nNext: Potvrđeno: Identifikovano telo Emilijana Sale


VOICE: Vanredno na izbore usred mandata u "doba procvata" i "apsolutne vlasti" | Autonomija\nVOICE: Vanredno na izbore usred mandata u “doba procvata” i “apsolutne vlasti”\nČetvrti prevremeni izbori u Kuli, ničim izazvani\nI pored „sveopšteg procvata“, kako harmonična lokalna vlast predstavlja svoje rezultate, birači u Kuli će 16. decembra 2018. godine po četvrti put vanredno izaći na birališta, uprkos činjenici da SNS ima gotovo apsolutnu većinu u lokalnoj skupštini.\nPoredeći svoja prethodna iskustva, kada su prevremeni izbori raspisivani zbog međupartijskih sukoba unutar vladajućih većina u lokalnoj skupštini, ovoga puta ne znaju ništa o tome zašto se opet održavaju vanredni izbori.\nPrekaljene birače u vanrednim okolnostima najpre je zbunio “Veliki intervju sa predsednikom opštine Kula” početkom oktobra i niz protokolarnih poseta intervjuisanog predsednika Velibora Milojičića naseljenim mestima opštine, a potom samo dan kasnije procurela je informacija o njegovoj ostavci. Niko iz vladajuće stranke do danas za VOICE nije potvrdio tačnost ovog navoda, ali su partijske aktivnosti koje su usledile od 2. oktobra gotovo nedvosmisleno potvrdile da je SNS počeo kampanju za izbore koji će biti raspisani tek 26 dana kasnije.\nZanimljivo, u rešenju o raspuštanju lokalne skupštine, koje je Vlada Srbije donela 25. oktobra, kao zakonski osnov navodi se upravo član 85. stav 2 koji glasi da se skupština može raspustiti ako “ne izabere predsednika opštine i opštinsko veće u roku od mesec dana od dana konstituisanja skupštine jedinice lokalne samouprave ili od dana njihovog razrešenja, odnosno podnošenja ostavke”. Javnost o Milojičićevoj ostavci nije zvanično obaveštena, a prema saznanjima VOICE-a podneta je 2. oktobra što stvara sumnju da je Vlada “požurila” ispred zakona.\nKomunalci u službi partijske kampanje\nDruštvene mreže su preplavile objave o farbanju autobuskih stajališta i ograda na mostovima, asfaltiranju seoskih parkinga i košenju trave. Promotivne postove na FB jednako su objavljivali i partijski funkcioneri, i stranica lokalnog SNS-a, ali i javna komunalna preduzeća sa tek otvorenim profilima. U ovom periodu, građani još uvek nisu imali nikakvu zvaničnu potvrdu da će izbori biti raspisani.\nVOICE se 19. oktobra obratio svim komunalnim preduzećima sa pitanjem “zašto na društvenim mrežama reklamiraju delatnost od opšteg značaja u kojoj nemaju konkurenciju na tržištu i kojim sredstvima finansiraju ovu kampanju na FB”. Pitanja su upućena JKP “Ruskom”, JKP ”Komunalac”, JKP “Radnik”, JKP”Vodovod”. Niko iz ovih preduzeća do danas nije odgovorio.\nTek 28. oktobra javnost je saznala za odluku predsednice Skupštine Srbije Maje Gojković (SNS) da raspiše izbore u četiri opštine, među kojima je i Kula. Uvidom u Službeni glasnik, VOICE se uverio da je ovoj odluci prethodila odluka Vlade o raspuštanju lokalne skupštine u Kuli sa stabilnom većinom na sredini četvorogodišnjeg mandata i odluka o formiranju privremenog organa na čijem čelu je predsednik opštine Velibor Milojičić. Nijedna od ove dve odluke od 25. oktobra nije javno objavljena niti se u odlukama pominje razlog za raspuštanje skupštine i uvođenje privremenih mera. Iako je predsednica skupštine, u skladu sa Zakonom o lokalnoj samoupravi, imala rok od dva meseca da raspiše ničim izazvane izbore, to je učinjeno za svega tri dana.\nDva dana nakon što je objavljena vest o izborima, 30. oktobra privremeni organ je održao prvu sednicu i rokovi za izborne radnje su počeli da teku. Dan kasnije, portal 025 info objavio je vest da je Srpska napredna stranka prva predala listu za lokalne izbore u Kuli. Ova informacija još uvek nije objavljena na zvaničnoj prezentaciji opštine Kula. Detaljnom proverom zvaničnog sajta opštine Kula VOICE se uverio da ne postoje javni podaci o dosadašnjem i aktuelnom radu Opštinske izborne komisije, kao ni izborni materijal u vidu obrazaca i formulara za predstojeće izbore, što je uobičajena praksa na većini opštinskih prezentacija u Vojvodini. Ali, nakon neformalnog pitanja koje smo uputili kulskim opštinarima, osvanula je prazna stranica sa nazivom Lokalni izbori 2018. godina.\nRanka Ivanoska (VOICE, naslovna fotografija: kula.rs)\n(Pod) razno (1.749) Arhiva (16) Autori (1) Stvarni ljudi (15) Autonomija (16.669) Antidiskriminacija (69) Autori (2.432) Aleksandar Kocić (47) Aleksandra Bosnić (11) Ana Lalić (12) Branislava Opranović (34) Dinko Gruhonjić (84) Dragana Rakić (20) Đerđ Konrad (49) Igor Besermenji (205) Jan Briza (11) Larisa Inić (34) Laslo Vegel (410) Milivoj Bešlin (7) Miloš Vasić (82) Mirko Đorđević (146) Natalija Jakovljević (12) Nedim Sejdinović (41) Nora Hicko (6) Pavel Domonji (43) Pavle Radić (318) Tamara Kaliterna (85) Teofil Pančić (81) Tihomir Novak (111) Zlatko Jelisavac (398) Civili (138) Kultura (1.220) Marginalci (1.438) Ogledalo (4.484) Stav (1.772) Utočište: Nacionalizam (1.392) Živeti zajedno (22) Beta (8) Blogeraj (25) English (24) Documents (1) Interview (6) News (7) Views (10) Intervju (1.006) Izbori (241) Izdvajamo (3.852) Jugoslavija (2.237) Karikatura nedelje (199) Mladi i mediji (13) Planeta (2.183) Podsetnik (31) Šta s’ to rek’o! (432) Vesti (5.555) Vesti čitalaca (6) Video (11) Vojvodina (15.976) Aktuelno (8.791) Decentralizacija (209) Dijalozi (15) Dokumenti (74) Ekonomija (805) Evropa u Vojvodini (44) Lokalne samouprave (762) Pogledi (734) Seminari (13) Tribine (30)


Kancelarija za KiM: Kurti objavio kraj dijalogu GracanicaOnline.Info\nKancelarija za KiM: Kurti objavio kraj dijalogu\n24. marta 2021. 2 min read\nNajnovijom porukom da dijalog Beograda i Prištine mora biti zasnovan na četiri ultimatuma Srbiji, Aljbin Kurti je na bestijalan način objavio kraj\nNajnovijom porukom da dijalog Beograda i Prištine mora biti zasnovan na četiri ultimatuma Srbiji, Aljbin Kurti je na bestijalan način objavio kraj dijalogu i poništio sve ono što je za pregovaračkim stolom dogovoreno u Briselu za poslednjih osam godina, saopšteno je iz Informativne službe Kancelarije za KiM.\n„Kurtijeve pretnje da je uslov za nastavak dijaloga da Beograd prizna takozvano Kosovo, da prizna navodne zločine na Kosovu i Metohiji, direktno urušavaju i poništavaju svaku budućnost dijaloga i pronalaženja kompromisa, posebno u Kurtijevom stavu da neće dopustiti formiranje Zajednice srpskih opština, što je najvažnija obaveza Prištine iz Briselskog sporazuma. Na ovaj način, Kurti je pokazao da ga pregovori koji bi vodili pronalaženju trajnog i održivog rešenja na ovim prostorima, uz međusobne napore ka građenju mira i suživota, apsolutno ne zanimaju“, navodi se u saopštenju koje je potpisao direktor Kancelarije za KiM, Petar Petković i dodaje da Kurti ovakvim izjavama ruši mir i stabilnost u regionu.\n„Razgovori u Briselu zasnivaju se na principima međusobnog građenja poverenja i normalizacije odnosa i u njima Srbija učestvuje u najboljoj volji. Beograd je do sada ispunio sve svoje preuzete obaveze iz dijaloga i isti odnos očekuje i od druge strane. Nedopustivo je da pregovori budu zasnovani na ultimatumima Prištine, nametnutim i jednostranim rešenjima na koja Brisel žmuri, jer takvi pregovori ne vode nigde“, zaključuje petković, zahtevajući hitnu reakciju Evropske unije na, kako je navedeno, ovakvo antisrpsko delovanje.\nPodsećamo, Kurti je na dan izbora za premijera rekao da nema uspostavljanja dobrih odnosa između dva naroda i, kako je rekao, dve države, dok Srbija ne prizna istinu, tj. nezavisnost Kosova, a takođe je naglasio da je kompromis prihvatanje Ahtisarijevog plana od strane Kosova, na osnovu koga je i proglašena nezavisnost.\nTags: Kancelarija za Kosovo i Metohiju Kurti objavio kraj dijalogu?\nPrevious Kurti preuzeo dužnost premijera, stižu i čestitke\nNext Četiri principa, ucena i kraj\n2. decembra 2021., 14:22


Memorandum o razumijevanju za uspostavljanje konferencije ministara obrazovanja - Kozarac.ba\nPredsjedavajući Vijeća ministara BiH Nikola Å pirić, premijer RS-a Milorad Dodik, zamjenik predsjednika Vlade FBiH Vjekoslav Bevanda i gradonačelnik Brčko Distrikta Mirsad čapo potpisali su danas u Sarajevu Memorandum o razumijevanju za uspostavljanje Konferencije ministara obrazovanja u BiH.\nMemorandumom je predviđeno da ministarska konferencija bude stalno i najviše savjetodavno tijelo koje svojim djelokrugom rada i odgovornostima ne zadire u ustavne i zakonske odgovornosti nadležnih organa vlasti na svim nivoima odlučivanja. “Provođenje Memoranduma obezbijedit će efikasne i efektivne strukture za koordiniranje obrazovnog sistema u BiH te implementaciju strateških i drugih ciljeva i dokumenata neophodnih za obrazovnu reformu u BiH”, kazao je predsjedavajući Å pirić.\nDodao je da će implementacija Memoranduma osigurati harmonizaciju obrazovnog sistema i njegovu uporedljivost i mjerljivost s međunarodnim standarima.\nPremijer RS-a Milorad Dodik pozdravio je potpisivanje Memoranduma te kazao da je “ovo veliki korak koji će BiH dovesti bliže potpisivanju Sporazuma o stabilizaciji i pridruživanju”.\nKako je istaknuto prilikom potpisivanja Memoranduma, najzaslužniji za njegovo kreiranje je ministar civilnih poslova BiH Sredoje Nović koji će i predsjedavati Konferencijom ministara.\nPotpisivanju Memoranduma prisustvovali su i visoki predstavnik u BiH Miroslav Lajčak, šef Misije OSCE-a Douglas Davidson, predstavnici Vijeća Evrope i Evropske komisije te entitetski i kantonalni ministri obrazovanja i drugi gosti.


Кинотека: „Печат“ Оливери и Божовићу\nKinoteka: „Pečat“ Oliveri i Božoviću\nSVOJ dan, 6. jun, Jugoslovenska kinoteka obeležila je svečanom dodelom nagrada Zlatni pečat za doprinos filmskoj umetnosti, koje su ove godine pripale glumcima Oliveri Katarini i Petru Božoviću.\nPosle ceremonije, tradicionalno, kreće Festival nitratnog filma, koji startuje programom „Beograd između dva svetska rata“. Reč je o vrednim i značajnim filmovima „Beograd“ (1919), „Beograd, prestonica Kraljevine Jugoslavije“ (1932) i „Beograd“ (1932), koji su, kako je istakao Aleksandar Saša Erdeljanović, upravnik Arhiva kinoteke i osnivač i selektor ovog festivala, digitalno restaurisani. Zanimljivo je da su „Beograd“, kako se smatra, 1919. verovatno snimili ruski imigranti Ivanov i Matuševič.\n„Beograd, prestonicu Kraljevine Jugoslavije“ šira publika imala je priliku da vidi na ovogodišnjem Festu. Ovaj dokumentarac delo je Vojina M. Đorđevića, istaknutog predratnog filmskog radnika i publiciste, sekretara prve Državne filmske centrale osnovane 1932, čoveka koji je u Beograd u ono doba doveo Džozefinu Beker i glumca Ivana Petrovića.\n„Beograd“ iz 1932. jedan je od prvih zvučnih filmova snimljenih na ovim prostorima, a ovu češko-jugoslovensku koprodukciji uradili su Lavoslav Rajhl, Zagrepčanin na radu u Pragu, jedan od osnivača čuvenog filmskog studija „Barandovo“, i njegov prijatelj Julijus Šmit.\nFestival se ove godine odvija sa naslovom „Pod sjajem zapaljivih zvezda“, koji je kao ideja izvučen iz kultnog filma „Algol“ Hansa Verkmajstera, jednog od izuzetnih dela ovogodišnjeg programa, a do 16. juna pred našim filmofilima biće 46 naslova. Reč je o filmovima najrazličitijih žanrova, među kojima su i ostvarenja velikih autora kao što su Fridrih Ermler, Žilijen Divivije, Raul Volš, Maks Ofils, Alberto Latuada, Lučijan Pintilije, Marsel Panjol, Vilhelm Diterle, Gustav Molander, Tomu Ucida, Žan Renoar…\nJugoslovenska kinoteka ugostiće više od 30 direktora kinoteka iz sveta, upravnika arhiva i filmskih kolekcija, istoričara filma i filmskih arhivista, reditelja i kritičara. U okviru festivala, od 11. do 13. juna biće održan naučni skup „Balkanski film na raskršću“, s podnaslovom „Od nitratnog do digitalnog“, u organizaciji Fakulteta dramskih umetnosti, čije se teme kreću od filmske baštine i nasleđa, preko žanrovskih i stilskih trendova u savremenom balkanskom filmu, do koprodukcija, distribucije i digitalizacije filmova.\nU pratećem programu su i promocije DVD izdanja i knjiga o filmu, a u Jugoslovenskoj kinoteci prvi put će biti organizovan koncert filmske muzike u džez aranžmanima, u izvođenju Katarine Kačunković.\nLEGAT MILENE I DRAGANA\nDIREKTOR Jugoslovenske kinoteke Jugoslav Pantelić, pored letnjeg programa koji će se tokom jula i avgusta odvijati pod naslovom „Varljivo leto 2017“, najavio je i najvažnije projekte za jesen.\n– Početak naredne sezone u Jugoslovenskoj kinoteci obeležiće otvaranje legata Dragana Nikolića i Milene Dravić, na kome se već uveliko radi, a među velikim projektima do kraja godine su i izložbe o glumcu Svetislavu Ivanu Petroviću i scenografu Veljku Despotoviću – istakao je Pantelić.


Oporavak cene nafte usled slabijeg dolara | Gde Investirati\nNa današnjem trgovanju u Aziji cene nafte su blago porasle, nakon što su dan ranije pale više od dva odsto, a njihovom opravku je podršku pružio i slabiji dolar, iako se problemi u vezi sa globalnom prezasićenošću ponude vraćaju u prvi plan.\nAmerička tržišna referenca, “laka” nafta WTI ojačala je danas za 10 centi na 43,23 dolara za barel, dok je severnomorska sirova nafta “brent” porasla za 18 centi, na 44,90 dolara, prenosi agencija AFP. Oba glavna tipa ove sirovine juče su pala na tromesečni minimum, pri čemu je “brent” dodirnuo najniži nivo od maja.\nNakon što su cene početkom prošlog meseca išle i iznad 50 dolara po barelu podržane poremećajima u proizvodnji, u poslednjih nekoliko nedelja su se istopile za oko 15 odsto sa približavanjem kraja sezone pojačanih putovanja tokom letnjih godišnjih odmora u SAD i zbog uporno slabe globalne tražnje.\n“Ne možete ignorisati obim prevelikih zaliha”, kaže za “Bloomberg news” Evan Lucas, tržišni strateg kompanije IG u Melburnu, i dodaje da tržišni fundamenti ne podržavaju uspon cena na 55 do 60 dolara po barelu, ali da se takođe “ne beleži kapitulacija cena kakvu smo imali na početku godine”.\n“Crno zlato” je palo na gotovo 13-godišnji minimum od 28 dolara po barelu u februaru, pošto su svetska tržišta bila pritisnuta problemima posuštajanja kineske privrede, slabe tražnje, usporavanja globalnog rasta i prevelike ponude.\nPrevious Kompanija EKO Srbija A.D. demantuje da se nalazi na listi loših direktora\nNext Beogradska berza: Aerodrom prvi put od februara prelazio granicu od 1.000 dinara\nTags Cene nafte


Bojkot dela opozicionih stranaka i pokrajinske skupštine - Infobrif\nBojkot dela opozicionih stranaka i pokrajinske skupštine\nObjavljeno 12.02.2019. u 17:12\nNOVI SAD – Dvadesetak poslanika opozicije u Skupštini Vojvodine neće učestvovati u radu današnje sednice pokrajinskog parlamenta. Takvu odluku donela je poslanička grupa DS-DSHV koja ima sedam poslanika.\nPredsednik te poslaničke grupe Goran Paunović kaže za Danas da je bojkot „znak solidarnosti sa građanima koji već nekoliko nedelja protestuju na ulicama pedesetak gradova zbog urušavanja institucija i ugrožavanja demokatije u Srbiji“.\n„Nećemo prisustvovati sednici Skupštine APV, ali to ne znači da ćemo dozvoliti da bilo koja štetna odluka po građane Vojvodine prođe skupštinsku proceduru neopaženo. Za ovu sednicu podneli smo brojne amandmane kojima pokušavamo da popravimo odluke vladajuće većine“, kaže Paunović.\nOn dodaje da će poslanici DS biti u zgradi skupštine i da će ubuduće aktivno učestvovati u radu radnih tela.\n„SNS je najodgovornija za radikalizaciju političkih odnosa u društvu, očekujemo da ona relaksira te odnose na političkoj sceni i da prihvati činjenicu da nijedan pojedinac niti politička partija ne može imati apsolutni monopol na živote i egzistenciju građana. To je i osnovni razlog zašto je toliko ljudi na ulicama širom Srbije“, smatra Paunović.\nPoslanik Narodne stranke Vuka Jeremića Borislav Novaković ističe da je SNS obesmislila rad u parlamentu, jer je blokirala svaku mogućnost normalne diskusije i debate.\n„Njihova politika je vređanje, diskvalifikovanje i nipodaštavanje opozicije i zloupotreba procedure da bi se opozicija ućutkala. Mislim da je mnogo korisnijei produktivnije da budemo van Skupštine. To znači bojkot parlamenta i radnih tela, ali ne znači naše odsustvo iz političkog života. Naprotiv, koristićemo sve alternativne forme političke borbe. Mislim da kroz te forme možemo uputiti još snažniju poruku nepristajanja na poltičko nasilje i promitivizam koji praktikuje SNS“, ističe Novaković.\nNa sednici pokrajinskog parlamenta neće učestvovati ni 9 poslanika LSV, saopštio nam je predsednik te poslaničke grupe Branislav Bogaroški i najavio da će razloge za takvu odluku saopštiti pre zasedanja.\nKoliko će se još drugih opozicionih poslanika pridružiti bojkotu današnje sednice biće poznato pre početka zasedanja na kojem treba da bude doneta odluka o zaduživanju pokrajine za milijardu dinara za finansiranje kapitalnih investicionih radova, odnosno nabavku medicinske opreme, kao i o formiranju Naučno-tehnološkog parka u Novom Sadu.\nPokret socijalista: Jeremić se ljuti na Srbiju, a posebno na Vučića\nHaradinaj poručio: Nema više severa i juga, već samo celovito Kosovo


Pokret Dveri Zaječar: Apelujemo da se odustane od ideje da Gamzigradska banja postane prihvatni centar za migrante | Radio Magnum 103 MHz\nHome / Vesti / Pokret Dveri Zaječar: Apelujemo da se odustane od ideje da Gamzigradska banja postane prihvatni centar za migrante\nPokret Dveri Zaječar: Apelujemo da se odustane od ideje da Gamzigradska banja postane prihvatni centar za migrante\nOvih dana u javnosti se pojavila priča da će Hotel Kastrum u Gamzigradskoj banji postati jedan od prihvatnih centara za ekonomske migrante. Povodom toga saopštenje za javnost medijima je uputio i GO Srpskog pokreta Dveri u Zaječaru.\nU saopštenju se apeluje na gradsku vlast da učini sve što je moguće kako bi se odustalo od ove ideje.\n„Svedoci smo brojnih pljački i fizičkih nasrtaja na meštane od strane migranata smeštenih u blizini naselja, kako se takva situacija ne bi preslikala i kod nas, u potpunosti se slažemo sa žiteljima Gamzigrada i Gamzigradske banje da izbeglice ne treba stacionirati u ovo banjsko lečilište. Apsurdno je i pomisliti da bi ljudi, koji su zbog kostobolje, preloma i drugih zdravstvenih problema došli na rehabilitaciju u specijalnu bolnicu, mogli da pobegnu od mogućih pljačkaša. Treba podsetiti da se samo na nekoliko kilometra nalazi i kasno-antički lokalitet Romulijana koji lako može postati meta vandalizma dokonih izbeglica. Sa druge strane, besmisleno je i pružiti gostoprimstvo ekonomskim migrantima, koji nemaju nikakve šanse da pređu granice sa Hrvatskom i Mađarskom, a u Srbiju nisu ni došli da bi ostali. Nadležna ministarstva uopšte nisu domišljata kada je u pitanju stvaranje ekonomskih uslova za razvoj grada kako bi mladi mogli da obezbede minimalnu egzistenciju, ali kada treba sprovesti promašenu politiku, onda je istočna Srbija odlična jasla“, kaže se u saopštenju GO Srpskog pokreta Dveri u Zaječaru.


IVANOV: NE MOŽE PLATFORMA IZ TIRANE - TVS\nIVANOV: NE MOŽE PLATFORMA IZ TIRANE\nOn je zatražio da SAD pomognu parlamentarnoj većini da dobije mandat za sastav nove vlade.\n"Platforma iz Tirane ne može da bude uslov niti osnova za formiranje Vlade Republike Makedonije", poručio je Ivanov zameniku pomoćnika američkog državnog sekretara za evropske i evroazijske poslove.\nU saopštenju objavljenom na zvaničnom sajtu makedonskog predsednika napominje se da je Ivanov zatražio od Jija da SAD, kao strateški partner Makedonije, pomognu u uklanjanju prepreka i omogućavanju parlamentarnoj većini da dobije mandat za sastav nove vlade.\nIvanov je funkcioneru američkog Stejt departmenta kazao da "presedani kojima se uvodi praksa da nelegalno postaje legalno, potkopavaju osnovne demokratske principe".\nNaglašava se da je makedonski predsednik zatražio od lidera Socijaldemokratskog saveza Makedonije (SDSM) Zorana Zaeva da ispuni ono što je javno rekao da će, zajedno sa "koalicionim partnerima, doći i obezbediti garancije za jačanje unitarnosti i da će sve biti u skladu s Ustavom Republike Makedonije".\nJi je danas nastavio dvodnevnu posetu Skoplju, a nakon Ivanova treba da se sastane i sa predsedavajućim Sobranja čiji je izbor osporen Talatom Džaferijem, i liderima VMRO-DPMNE i SDSM, Nikolom Gruevskim i Zoranom Zaevim.\nUkupno su 83 čoveka zatražila medicinsku pomoć u bolnicama u Skoplju, među povređenima je bilo 54 civila, 25 policajaca, tri poslanika i jedan novinar.\nAhmeti je kazao da ovim prenosi poruku Jija, sa kojim se sastao u rezidenciji zamenika američkog ambasadora u skopskom naselju Bardovci.\nOn je kazao da njegova stranka rešena da nastavi proces formiranja nove vlade.\n"Nakon ovoga što se desilo u parlamentu krajnje vreme je da svi shvate da zemlja ide u negativnom pravcu i da se prihvati nova realnost, odnosno izbor novog predsedavajućeg Sobranja", rekao je Ahmeti.


Indeksi Dau DŽons i S+P ojačali, Nasdak u "crvenom"\nIndeksi Dau DŽons i S+P ojačali, Nasdak u „crvenom“\nTanjug 23. decembra 2020. 19:28\nNJUJORK – Glavni indeksi NJujorške berze S&P 500 i Dau DŽons ojačali su dana, nakon neočekivanog pada broja zahteva podnetih prošle nedelje za naknadama za nezaposlenost, dok se Nasdak povukao sa rekordno visokog nivoa usled pada akcija tehnoloških kompanija.\nTržišni akteri su, po oceni Rojtersa, izgleda ignorisali i pretnju predsednika Donalda Trampa da neće potpisati Zakon o finansijskoj podršci privredi i građanima zbog koronavirusa, vredan 892 milijarde dolara, jer smatra da je predviđeni iznos nedovoljan i da ga treba povećati.\nTramp traži, kako prenosi CNBC, da ček sa novčanom pomoći građanima iznosi 2.000 dolara, umesto 600 dolara koliko se predviđa paketom koji je preksinoć usvojio Kongres.\nNa trgovanju u 9:41 časova ujutro po istočnoameričkom vremenu, industrijski indeks Dau DŽons je porastao za 193,58 poena ili 0,64 posto, na 30.209,09 bodova, a S&P 500 je bio u plusu za 16,83 poena ili 0,46 procenata, na 3.704,09 poena. Tehnološki indeks Nasdak Kompozit je skliznuo za 7,66 poena ili 0,06 odsto, na 12.800,26 poena.\nMada su današnji podaci Ministarstva rada pokazali da je broj zahteva podnetih prvi put za dobijanje državne naknade za nezaposlenost opao prošle nedelje na 803.000 sa tromesečnog maksimuma od 892.000 zabeleženog prethodne sedmice, on je i dalje relativno visok zbog zatvaranja mnogih poslovnih subjekata usled novih korona mera ograničenja.


Jedna od četiri elektronske mete i u Pančevu: oprema za unapređenje rezultata\nčetvrtak, 9. novembar 2017. 22:04h\nNjihova cene je iznosila milion i 150.000 dinara. Pokrajinski sekretarijat je iz posebnog programa dodelio 400.000 dinara, a ostatak novca za kupovinu meta obezbedio je Savez iz redovnih sredstava koja dobija od Pokrajine i iz sopstvenih sredstava.\nPredsednik Streljačkog saveza Vojvodine Dragan Alimpijević je istakao da je posle izvršene analize rada vojvođanskih klubova odlučeno da mete dobiju sledeći klubovi: Kikinda, Pančevo 1813, „Živko Reljić Zuc“ iz Sremske Mitrovice i Mladost iz Inđije.\nStreljačka družina Novi Sad 1790 koristi deset elektronskih meta nabavljenih uz pomoć Grada, dok je Jedinstvo iz Stare Pazove iz sopstvenih sredstava nabavilo dve elektronske mete, tako da smo onda odlučili da ove četiri mete dobiju ostali klubovi koji, takođe, imaju odlične rezultate, rekao je Alimpijević.\nPrezentacija je izvršena na vazdušnom strelištu u Novom Sadu, koje koristi Streljačka družina Novi Sad 1790, a bili su pristuni i pokrajinski sekretar za sport i omladinu Vladimir Batez, pomoćnica za sport Aranka Binder, predsednik SSV Dragan Alimpijević i predstavnici klubova koji će dobiti elektornske mete. Sa značajem ovih uređaja bez kojih se današnje streljaštvo i ne može zamisliti pokrajinskog sekretara upoznao je direktor Streljačke družine Novi Sad 1790 Dragan Marković.\nPostoje tri varijante elektronskih meta, prva je trening varijanta za koju se ovoga puta odlučio Streljački savez Vojvodine i one su i finansijski najpovoljnije. Ove mete se montiraju na lap top, dok je druga varijanta sa monitorom koju koristi naš klub. Ove za koje se odlučio Savez mogu da se koriste pojedinačno, dok klub varijanta ne može. Ideja je da se čitavo strelište opremi klub metama jednog dana. Za sada imamo deset. Pored ovih postoje i takmičarske mete koje su i najskuplje, rekao je Marković.\nMi koji radimo na lokalu znamo kako je teško obezbediti infrastrukturu, kao i tehničku opremljenost. Drago nam je što je sekretarijat pokazao razumevanje i pružio podršku za ovu našu akciju. Nadamo se da će se ta akcija nastaviti i narednih godina, a i Savez će se truditi da obezbedi i iz svojih sredstava, kako bismo tehnički opremili i ostale klubove iz Pokrajine. Želja nam je da šampione, osim u Novom Sadu, stvorimo i na lokalu, kazao je Alimpijević i zahvalio se Pokrajinskom sekretarijatu na pomoći.\nStreljaštvo ostvaruje vrhunske rezultate na velikim međunarodnim takmičenjima već dugo. Novi Sad je kao streljački centar dao osvajače olimpijskih medalja, a pokrajinski savez vidimo kao partnera za unapređenje ovog sporta. Cilj je da se razviju novi centri u Vojvodini, kao i da se stvore novi stručnjaci i takmičari, a i da se ovaj sport populariše među decom. Ovo je dobar primer kako su na pravi način potrošena namenska sredstva. Žao mi je što nismo uspeli da pomognemo s većim iznosom u ovom trenutku, ali ćemo se potruditi da u narednim godinama podržimo nabavku tehničke opreme i da pratimo tehnološki razvoj kako streljaštva, tako i ostalih sportova u svetu, kazao je Batez i poželeo strelcima da nastave sa vrhunskim rezultatima.\nJedna od elektronskih meta namenjena Pančevu\nSiniša Veljković, iz Streljačke družine “Pančevo 1813” kaže da su očekivali elektronsku metu sa više strana, već nekoliko godina, ali su Pokrajinski sekretarijat za sport APV i SS Vojvodine, konačno našli način i obezbedili ovoga puta četiri mete, od kojih zasluženo jedna pripada Pančevu. Obećana je uskoro još jedna od nabavki sledećih godina.\nS obzirom da jedna meta vredi oko 300.000 dinara, zahvaljujemo se svima koji su doprineli da se obezbedi kvalitetniji trening i u Streljačkoj družini “Pančevo 1813”, jer je mi od naših sredstava nikada ne bismo mogli da kupimo. Meta je najpotrebnija vrhunskim strelcima, kojih u Pančevu ima uvek desetak, a svakako najviše našem najboljem strelcu Dejanu Pešiću, koji je najbolji senior puškom u Vojvodini i već više godina je u reprezentaciji Srbije, kaže Veljković.\nDa ne bi zaostajao za svojim rivalima, Dejan Pešić je prethodne tri godine putovao u Beograd i Staru Pazovu na treninge na elektronskim metama koje su tim klubovima nabavilie njihove opštine.\nPored smanjenja troškova puta na treninge, Dejanu će biti lakše da trenira u svojoj streljani, i za kraće vreme, tako da će moći da pomogne u pripremi i naših mlađih strelaca na elektronskoj meti, kaže Siniša Veljković.


Modni dizajner iz Bele Palanke prvi u Srbiji izrađuje leptir mašne sa etno motivima | Novine Toronto\nModni dizajner i predsednik Udruženja "Miris zavičaja" iz Bele Palanke, Slobodan Mitrović (28) odlično tka, veze, šije, a odnedavno i prvi u Srbiji izrađuje leptir mašne sa etno motivima.\nNavodeći da je prvenstveno dizajner, ali i da istražuje i savremeni crtež i 3D tehnike, Mitrović je agenciji Beta rekao da izradom leptir mašni sa etno motivima, pokušava da spoji "jedan savremeni predmet sa našom tradicijom".\n"Mislim da je dobra ideja da spojim narodni motiv sa jednim savremenim predmetom jer je to način da očuvamo tradiciju. Nisam video da je neko kod nas do sada izrađivao takve leptir mašne, mahom se rade digitalnom štampom", rekao je Mitrović.\nDodao je da su se ljudima u njegovom okruženju veoma dopale leptir mašne i da su počeli da ih kupuju za sebe, ali i kao poklon.\n"Pošto su se mašne tako dobro pokazale, počeću da izrađujem i kravate sa stilom. Namera mi je da napravim kolekciju, ne luksuznih prozvoda, već proizvoda sa stilom", rekao je Mitrović.\nOdevni predmeti koje je dizajnirao Mitrović već su predstavljeni na modnim revijama u Srbiji, a njegov rad "Ljuljaška u pokretu" izrađen od strune i pur pene, izložen je na Fakultetu umetnosti u Nišu.\n"Zanimajući se za 3D teniku izradio sam autoportet samo od konca i eksera, bez olovke, ugljena ili nekog crtačkog sredstva. Iz te priče nastala je i ljuljaška u pokretu. Oba rada su velikih dimenzija. Portret je dimenzija 180dž122 centimetra, a ljuljaška je dimenzija 190dž180dž45 centimetara", naveo je Mitrović.\nOn je nedavno postao predsednik Udruženja "Miris zavičaja" i već je dosta uradio na afirmaciji udruženja, ali i Bele Palanke.\n"Udruženje postoji 13 godina i okuplja četrdesetak članova. Borimo se da očuvamo tradiciju, promovišemo stare zanate i negujemo domaću radinost, vez, zlatovez, pletenje, pustovanje vune, grnčarski zanat. Za nezaposlene stanovnike Bele Palanke organizovali smo proteklih meseci obuku za pačvork, za tehniku taj-daj i za tkanje", izjavio je Mitrović.\nČlanovi Udruženja "Miris zavičaja" izrađuju brojne suvenire koji su stalno izloženi u Centru za stare i umetničke zanate u Beloj Palanci.


Foto: BC Zalgiris Kaunas / youtube\nEuroleague President and CEO Jordi Bertomeu visited London for Zalgiris game\n- Takve promene se neće desiti u naredne tri, četiri godine. Ako 'vrata' Evrokupa ka Evroligi budu šira, samim tim će klubovi iz ovog regiona imati veće šanse da uđu u EL. Jadranska liga je veoma posebna za nas i moje mišljenje je da će Evroliga ostati sa 18 timova u narednih pet godina. Time će timovi i dalje imati priliku da se takmiče u domaćim šampionatima, što je veoma bitno za evroligaško 'ekosistem'. Sada imamo Bajern i ASVEL jer verujemo da ćemo time doprineti tome da razvijemo košarku na dva velika tržišta. Pričamo i sa Londonom i Parizom kako bi videli da li tu postoji budućnost, ali naredne sezone nećemo imati nikakvih promena - rekao je Bertomeu na konferenciji za medije u Podgorici.\nBertomeu je ostavio otvorenu mogućnost da u Evroligu uđu dva predstavnika iz Evrokupa, umesto što, kao što je slučaj do sada, u EL ulazi samo osvajač Evrokupa.\n- Jedina promena do koje možda dođe je ta da još jedan tim ide iz Evrokupa u Evroligu. Da to takmičenje ima dva mesta za plasman, na tome radimo. To je ideja, koncept, a videćemo da li će do nje i doći. Ako se timovi iz Evrokupa dobro pokažu u Evroligi možemo da im damo šansu na duže - dodao je Bertomeu.\nTrenutno jedini abaligaški predstavnik u Evroligi je Budućnost, dok su sva četiri predstavnika u Evrokupu – Crvena zvezda, Partizan, Cedevita i Mornar – završili to takmičenje pre ulaska u plej-of fazu.


Do kada će biti isplativa gradnja tržnih centara u Srbiji: I optimizam ima cenu - Impuls\nObjavljeno: Nedjelja, 23 Juni 2019 07:31\nU Srbiji je u toku takmičenje ko će izgraditi veći i lepši tržni centar, a pitanje za milion dolara je da li će oni za nekoliko godina biti puni ili poluprazni i početi da menjanju namenu? Dok se u najrazvijenijim zemljama zatvorilo na stotine tržnih centara zbog elektronske trgovine, kod nas, sudeći po gradilištima, investitori su veliki optimisti jer Srbija prema broju prodajnih kvadrata u odnosu na broj stanovnika i dalje zaostaje za zemljama u regionu. Veći optimista je, čini se, samo aktuelna vlast koja tvrdi da je prosečan standard u našoj zemlji skočio „nebu pod oblake“, iako još nije dostigao onih davno obećanih 500 evra.\nJelena Radulović, direktorka maloprodajnoj sektora u konsultantskoj kući za nekretnine CBS Internacional, deo Cushman&Wakefield grupe, kaže da investitori imaju interes da ulažu u Beogradu, kao i u drugim gradovim u Srbiji, te da zbog potreba brojnih zakupaca za maloprodajnim prostorom sve više ulažu u nove tržne centre. Ipak, zbog ubrzanog rasta elektronske trgovine u svetu, pitanje je dokle će ovaj posao biti ispltiv i u Srbiji, kaže ona i dodaje da domaći potrošači najrađe odlaze u kupovinu u one tržne centre koji im nude više od robe poznatih marki. „Ljudi vole da idu u one prodajne objekte gde će moći kupuju, jedu, da se druže i zabave, gde postoje igraonice i drugi prostori gde su im deca bezbedna. Sada je mali broj tržnih centara u Beogradu koji nude sve to i o tome bi trebalo da razmišljaju oni koji investiraju u izgradnju takvih objekata”, ističe Radulović.\nPo njenoj oceni, veoma je važno na kojoj se lokaciji nalazi tržni centar jer potrošači imaju navike koje se teško menjaju, pa se prema tome i opredeljuju poznati brendovi gde će plasirati svoju robu. Na pitanje da li u odnosu na standard građana u Beogradu već ima previše tržnih centara, ona odgovara da se to ne bi moglo reći po tome koliko je takvih centara u izgradnji i da će Beograd do 2020. godine dobiti 500. 000 kvadratnih metara maloprodajnog prostora.\n„U narednim godinama u Beogradu će biti zavšeni veliki, pa i najveći tržni centri do sada. Hoće li oni biti popunjeni i da li će biti kupaca za sve što bude u ponudi, nezahvalo je procenjivati jer će to zavisiti od kretanja na tržištu i kupovne moći građana”, ograđuje se Radulović, ali dodaje da u odnosu na zemlje u regionu, Srbija i dalje zaostaje po broju kvadrata maloprodajnog sektora, uprkos tome što srpska prestonica ima znatno više stanovnika od komšiluka.\nInvestitori prilikom izgradnje trgovinskih centara u Srbiji ne konsultuju Ministarstvo trgovine i ne koriste njihove procene o kretanju kupovne moći građana i analize tržišta o tražnji, aktraktivnosti lokacije, navikama potrošača, sprovode samostalno, navode u tom ministarstvu. „Poslednjih godina beleži se brz rast prodajne površine u trgovinskim centrima, što je rezultat povećane tražnje i navika savremenog potrošača koji u ovakve objekte ne dolazi samo radi kupovine, već i zbog zabave. Upravo to je i razlog što trgovinski centri veliku pažnju posvećuje društvenim sadržajima koji pružaju dodatni razlog za posetu, što opet treba da dovede do rasta obima kupovine“, kaže Bojana Amanović iz Ministarstva trgovine.


Njemu će biti najteže da izabere, ovo su tri ponude za najtraženijeg štopera na svetu! - Sportske.net\nNjemu će biti najteže da izabere, ovo su tri ponude za najtraženijeg štopera na svetu!\nNjegova želja je jedno, ali to je i najslabija ponuda. Menadžer zna šta bi bilo najbolje, ali postoji i opcija da uzme najviše novca...\nRajola ponovo pravi problem u Torinu!Murinjova priprema za utakmicu, "Pretucite Mesija"?!Zidan ima plan za leto, novi "Galaktikosi" će morati da sačekaju, ovo su njegove želje!Rim drhti - "Stara Dama" je pred vratima!Odlučili, Srbin pre Grizmana! Ovo su razlozi...\nSvakako da će Matijs De Liht biti prva zvezda prelaznog roka kada su defanzivci u pitanju.\nNaime, prema informacijama medija u Španiji i Italiji, tri kluba su u igri.\nSam fudbaler ne krije da želi poput saigrača De Jonga u Barselonu, Katalonci nude 60 miliona evra. Ponuda PSŽ je veća, 70 miliona koliko traže Holanđani, plus, u Parizu bi De Liht dobio najveću platu.\nNjegov agent Mino Rajola ga gura u Juventus, Italijani smatraju da bi De Liht bio idealna zamena za Kjelinija i Bonućija, takođe nude 70 miliona evra, a deo transfera bi bio odlazak Moaza Keana na pozajmicu par godina.\nKena bi prvo produžio ugovor sa Juventusom, a onda se preselio u Holandiju, makar je takav plan. Doduše, Alegri ga nije pustio prošlog leta, Kean će do kraja dobijati šansu, igrao je i protiv Atletika, što bi trebalo da odobrovolji Rajolu koji smatra da njegov pulen nema previše minuta.\nJuve baš računa na dobre odnose Rajole i Nedveda, De Liht je inače izjavio da sanja da, kao i u reprezentaciji, igra sa Van Dajkom u klubu, ali Liverpul nema novca za taj transfer i Klop je već rekao da neće potrošiti mnogo tokom leta.


Dragan Škrbić u Crvenoj zvezdi - SPORTSKI ŽURNAL\nDragan Škrbić u Crvenoj zvezdi\n10 novembar, 2021 8\nPored Škrbića, u Upravnom odboru su još Duška Kireta kao predstavnik generalnog sponzora, kao i dugogodišnji članovi Andrija Senić i Aleksandar Budimir\nDragan Škrbić je ponovo u Crvenoj zvezdi! Igrački bi, u svoje vreme, to bila prava bomba. U sadašnjem vremenu je to ozbiljno pojačanje u Upravnom odboru tima iz LJutice Bogdana koji i time stavlja do znanja da želi da ojača i stabilizuje organizacionu strukturu kluba.\nDogodilo se to između dva kola Arkus lige, u pauzi u zbog reprezentativnih obaveza, posle gromke pobede crveno-belih, treće u prvenstvu, ali i najveće ove sezone, kada su šampionu Vojvodini naneli prvi poraz posle dve i po godine, i večerašnje novog derbija A grupe protiv Metaloplastike.\nNekadašnji kapiten reprezentacije, pre 20 godina i najbolji igrač sveta u izboru IHF koji sada uspešno plovi vodama biznisa, se tako vraća u klub gde je igrački stasavao do statusa reprezentativca, a u kome su već njegovi nekadašnji saigrači, klupski i reprezentativni, Nenad Peruničić na funkciji direktora i Žikica Milosavljević već drugu sezonu na mestu trenera.\nPored Škrbića, u Upravnom odboru su još Duška Kireta kao predstavnik generalnog sponzora, kao i dugogodišnji članovi Andrija Senić i Aleksandar Budimir.\nCrveno – beli su se i igrački pojačali ove sezone pre svega letošnjim angažovanjem Marka Krsmančića, a nedavno i povratkom Draška Nenadića posle čijeg dolaska je pao i najzvučniji rival ove sezone.\nVečeras ljutitelje rukometa u Šumicama očekuje još jedan zanimljiv derbi, crveno-belima u goste stiže drugoplasirana Metaloplastika.\nŠapčani i Beograđani su u novoj sezoni već dva puta odmerili snage i oba puta je Metaloplastika izašla kao pobednik, prvo u uvodu u sezonu, na Gužvinom memorijalu u Valjevu (35:30) potom i u prvom kolu Arkus lige kraj Save je bilo 30:23.\nMečevima osmog kola i zvanično počinje glavni deo trke za plej-of u kome će se naći po prve četiri ekipe iz obe grupe.\nMunja · 10 novembar, 2021 08:07\nhronicar · 10 novembar, 2021 09:50\nposmatrac · 10 novembar, 2021 22:19\nistine radi · 12 novembar, 2021 20:50\nKarmina burana · 13 novembar, 2021 13:15\nRadmilo · 13 novembar, 2021 13:38\nOzbiljno promisljanje · 13 novembar, 2021 17:27\nistine radi · 14 novembar, 2021 11:28


Dodiku sporna džuma, ugovor između države i Islamske zajednice još na čekanju\nU zgradi Predsjedništva Bosne i Hercegovine, na poziv Željka Komšića, predsjedavajućeg Predsjedništva Bosne i Hercegovine, jučer je održan sastanak sa predstavnicima Islamske zajednice u Bosni i Hercegovini na kojem se razgovaralo o pitanju Ugovora Islamske zajednice sa državom Bosnom i Hercegovinom.\nSastanak je uslijedio kako bi se oko ovog pitanja usaglasili stavovi, te našlo najbolje rješenje da Islamska zajednica, kao i Katolička i Pravoslavna crkva, potpiše ugovor sa državom.\nKako je nakon sastanka potvrđeno za Preporod.info pitanje konačnog potpisivanja ugovora odgođeno je za neku narednu sjednicu, jer je za člana Predsjedništva Bosne i Hercegovine Milorada Dodika sporna džuma.\nDodik odbija prihvatiti da vjernici petkom sat vremena mogu da odu na džumu, a da to poslodavac uračuna u radno vrijeme, odnosno, da reguliše te po Dodiku “izgubljene sate” nadoknadi u nekom drugom vremenu.\nZbog ovakvog Dodikovog stava prema muslimanima Islamska zajednica u Bosni i Hercegovini ostaje jedina vjerska zajednica s kojim država nema potpisan osnovni ugovor.\nS druge strane, za predsjednike Komšića i Džaferovića pitanje Ugovora Islamske zajednice u Bosni i Hercegovini sa državom Bosnom i Hercegovinom je neupitno.\nKomšić je, podsjetimo, na sjednici Predsjedništva Bosne i Hercegovine 18. oktobra, kada se Ugovor Islamske zajednice sa državom nakon dugo godina i pokušaja, našao kao jedna od tačaka dnevnog reda kazao „da Islamska zajednica kao i druge vjerske zajednice treba da bude u ravnopravnom položaju”.\nO ovom pitanju se dva mjeseca od te sjednice nije izjašnjavalo Predsjedništvo Bosne i Hercegovine, jer je u tom periodu Dodik blokirao rad državnih institucija.\nPoznato je da Islamska zajednica na potpisivanje ugovora s državom čeka od 2009. godine, kada je Predsjedništvu Bosne i Hercegovine uputila inicijativu da se takav sporazum potpiše. Podsjetiti treba i da je 2011. godine Vijeće ministara Bosne i Hercegovine donijelo zaključak i zadužilo Ministarstvo za ljudska prava i izbjeglice da sačini Prijedlog osnova za vođenje pregovora s Islamskom zajednicom. Taj ugovor je nakon usaglašavanja na nivou ekspertskih timova 2015. godine jednoglasno usvojen na Vijeću ministara i proslijeđen Predsjedništvu Bosne i Hercegovine na odobravanje. Od tada počinje problem.\nOdređene zamjerke na razmatranje sporazuma imali su tada i Mladen Ivanić i Dragan Čović, koji su glasali protiv prijedloga Bakira Izetbegovića da se na dnevnom redu sjednice razmatra to pitanje. U međuvremenu, od 2015. godine do danas bilo je određenih razgovora o modifikovanju nekih detalja, ali od toga ništa zvanično nije usvojeno. Izetbegović je dvojici kolega predložio da se potpiše tekst sporazuma koji im je upućen iz Vijeća ministara. To se nije desilo.


Jačanje saradnje institucija sa istim i sličnim ciljnim grupama na nivou BiH a u cilju bolje zaštite javnog zdravlja stanovništva Bosne i Hercegovine, pod sloganom „Mi štitimo vaše zdravlje“ - Agencija za lijekove i medicinska sredstva BiH ALMBIH\nJačanje saradnje institucija sa istim i sličnim ciljnim grupama na nivou BiH a u cilju bolje zaštite javnog zdravlja stanovništva Bosne i Hercegovine, pod sloganom „Mi štitimo vaše zdravlje“\nObavještavamo vas da smo danas, u prostorijama sjedišta Agencije za lijekove i medicinska sredstva Bosne i Hercegovine ugostili vršioca dužnosti Zavoda za zdravstveno osiguranje i reosiguranje Federacije BiH Vlatku Martinović u sklopu inicijative: Jačanje saradnje institucija sa istim i sličnim ciljnim grupama na nivou BiH a u cilju bolje zaštite javnog zdravlja stanovništva Bosne i Hercegovine, pod sloganom „Mi štitimo vaše zdravlje“\nDomaćini u Agenciji bili su: direktor Agencije Aleksandar Zolak, pomoćnik direktora Sektora za lijekove Biljana Tubić, te pomoćnik direktora Sektora za pravne i opšte poslove Mladen Čančarević.\nPredstavnici pomenutih institucija razgovarali su o aktuelnim temamam i usaglasili su aktivnosti iz djelokruga svojih nadležnosti na kojima će raditi, a sa ciljem bolje dostupnosti lijekova i medicinskih sredstava i bolje zdravstvene zaštite stanovništva u BiH.\n- Podržavamo projekat koji za cilj ima kvalitetniju i pravovremenu zaštitu zdravlja stanovništva BiH. Saradnja ove dvije institucije od iznimne je važnosti za što bolju dostupnost lijekova potencijalnim korisnicima, i uprkos ograničavajućim sredstvima trudićemo se osigurati dostupnost najnovijih lijekova za naše osiguranike. Nadamo se da će u budućnosti biti više projekata na kojima ćemo sarađivati na dobrobit stanovništva BiH.\n- Nama je u cilju neposredniji kontakt sa svim institucijama, kako na državnom tako I na entitetskom nivou a koje primarno djeluju u smijeru zaštite javnog zdravlja stanovništva.\nProjekat je osmišljen upravo sa tim ciljem, da izbjegnemo suvišne administrativne formalnosti i ubrzamo postupak kako registracije, tako i generalno, nabavke novih terapija ali i onih koje su već dostupne na našem tržištu primjenjujući praksu neposrednog kontakta i razmjene informacija sa predstavnicima pomenutih institucija.


Srbija Se Pridružila CERN-u Kao 23. Zemlja članica | Svet Nauke\nHome » Vesti » Srbija se pridružila CERN-u kao 23. zemlja članica\nSvet nauke 24.03.2019.2019-03-24T15:58:59+01:002019-03-24T15:59:00+01:00 Vesti No Comments\nEvropska organizacija za nuklearna istraživanja, CERN, primila je danas Srbiju kao svoju 23. državu članicu nakon što je primila formalnu potvrdu UNESCO da je Srbija pristupila CERN-ovoj konvenciji.\n„Ulaganje u naučna istraživanja je važno za razvoj naše ekonomije, a CERN je jedna od najvažnijih naučnih institucija danas. Neizmerno sam ponosna što je Srbija postala punopravna članica CERN-a. To će doneti nove mogućnosti za saradnju naših naučnika i industrije sa CERN-om i zemljama članicama CERN-a“, rekla je predsednica vlade Republike Srbije Ana Brnabić.\n„Srbija ima dugogodišnju saradnju sa CERN-om, a srpski naučnici su kontinuirano uključeni u CERN-ove najveće eksperimente. Veoma sam srećna što je zahtev Srbije za članstvom u CERN-u doveo do toga da sada možemo da poželimo dobrodošlicu Srbiji kao državi članici“, rekla je Ursula Basler, predsednica saveta CERN-a.\n„Veliko mi je zadovoljatvo da poželim dobrodošlicu Srbiji kao našoj 23. državi članici. Srpska naučna zajednica je tokom dugog niza godina dala značajan doprinos CERN-ovim projektima. Članstvo će osnažiti dugogodišnju saradnju između CERN-a i Srbije, stvarajući prilike za povećanje saradnje u naučnim istraživanjima, treningu, obrazovanju, inovacijama i deljenju znanja“, izjavila je Fabiola Đijanoti, generalna direktorka CERN-a.\n„Kao država članica CERN-a, Srbija je spremna da nastavi sa razvojem nauke i obrazovanja, dok će naši naučnici, istraživači, instituti i industrija imati mogućnost da se priključe donosiocima važnih naučnih i tehnoloških odluka“, izjavio je Mladen Šarčević, srpski ministar prosvete, nauke i tehnološkog razvoja.\nDok je Srbija bila deo Jugoslavije, jedne od 12 zemalja članica koje su osnovale CERN, srpski fizičari i inženjeri učestvovali su u nekim od prvih CERN-ovih projekata, na sinhrociklotronskom, proton-ciklotronskom i super-proton-sinhroton akceleratorima. Tokom osamdesetih i devedesetih godina prošlog veka, fizičari iz Srbije radili su na DELPHI eksperimentima na CERN-ovom LEP sudaraču. Tokom 2001. godine CERN i Srbija zaključili su Ugovor o međunarodnoj saradnji koji je omogućio učešće Srbije u ATLAS i CMS eksperimentima na Velikom hadronskom sudaraču i u Svetskoj LHC komjuterskoj mreži kao i na ACE i NA61 eksperimentima. Najveće učešće Srbije danas u CERN-u je u ATLAS i CMS eksperimentima, u postrojenju ISOLDE, koji izvodi istraživanja u domenima od nuklearne fizike do astrofizike, kao i na izradi studija budućeg sudarača čestica – FCC i CLIC – koji su potencijalno novi najvažniji projekti u CERN-u.\nTags:cern, clanstvo, fizika, ipb, nauka, srbija, visoke energije


"Posmrtni genocid": Da li će vlasti Sarajeva prekopati blizu 13.000 srpskih grobova? | Vestinet.rs\nPočetna AKTUELNO\t„Posmrtni genocid“: Da li će vlasti Sarajeva prekopati blizu 13.000 srpskih grobova?\nSvoju, pre nekoliko godina obznanjenu nameru da prekopaju između 12.000 i 13.000 grobova, mahom pravoslavnih, na sedam sarajevskih grobalja, vlasti kantona Sarajevo realizovaće nakon što bude usvojen zakon koji tako nešto omogućava.\nUsvajanje zakona, kako prenose mediji, očekuje se uskoro. Ako vlasti sarajevskog kantona učine tako što i ako nestane 13.000 srpskih grobova sa sarajevskih grobalja, nestaće i poslednje svedočanstvo da su Sarajevo naseljavali i Srbi. Prema poslednjem predratnom popisu stanovnika, u Sarajevu je živelo oko 150.000 Srba.\nNameru da prekopaju srpske grobove, vlasti sarajevskog kantona obznanile su još pre tri godine, kada su na nekoliko hiljada nadgrobnih spomenika na groblju Bare osvanule nalepnice sa pozivom porodicama da se jave preduzeću „Pokop“, koje upravlja sarajevskim grobljima.\nPrema tvrdnjama portparola „Pokopa“ Najde Vranić Beširević, tada su nalepnice stavljene na osnovu odluke Skupštine grada Sarajeva iz 2010. godine, prema kojoj je definisano da se „grobno mesto ili grobnica mogu prekopati po isteku deset godina od dana sahrane, u slučaju da nisu održavani ili da se za njih ne plaća naknada“, koja godišnje iznosi oko 400 evra.\nBeširevićeva je za beogradsku „Politiku“ izjavila da u međuvremenu nije prekopan nijedan grob, kao i da nalepnice od pre tri godine nemaju veze sa neplaćanjem, već sa prikupljanjem podataka za delimično uništenu arhivu „Pokopa“.\nMeđutim, i dalje ostaje otvoreno pitanje kako će se sprovoditi najavljeni zakon, koji „Pokopu“ daje mogućnost da uništi jedina svedočanstva o postojanju Srba u Sarajevu tokom vekova.\nJokić osim što je zasmejavao čuvene NBA košarkaše, vodio utakmicu kao trener i iskritikovao Tonija Kukoča… – VIDEO\nVUČIĆ NAJAVIO STEFANOVIĆA KAO NOVOG PREDSEDNIKA SRBIJE!


Prvenstvo Centralne Srbije (B program): Pet pobeda Kragujevčana u Smederevu - Sportske vesti - Savremenisport.com\nNaslovna :: Sportske vesti ::\tPrvenstvo Centralne Srbije (B program): Pet pobeda Kragujevčana u Smederevu\nPrvenstvo Centralne Srbije (B program): Pet pobeda Kragujevčana u Smederevu\nNajviše uspeha na Prvenstvu Centralne Srbije u B programu standardnim vazdušnim oružjem (kadetska i kategorija mlađih juniora i juniorki) imali su strelci kragujevačkog „Čika Mate“.\nKragujevčani su na prvenstvu, održanom danas u Smederevu, osvojili pet zlatnih medalja. Slede takmičari domaćeg Smedereva sa četiri titule, a po jedno zlato otišlo je strelcima Bora 030 i Jagodine 92.\nKad je reč o pojedinačnoj konkurenciji, Kragujevčani su se okitili sa tri zlatne medalje puškom: Marko Ivanović je bio ubedljivo prvi u takmičenju mlađih juniora, dok su Uroš Aleksić i Dušica Pantelić „pogodili“ najsjajnija odličja u kadetskoj kategoriji. Najuspešnija mlađa juniorka bila Magdalena Nikolić (Jagodina 92). U gađanju pištoljem istakao se Dušan Bojić (Smederevo), koji je ubedljivo pobedio i u kadetskoj i u konkurenciji mlađih juniora i kadeta. Kod mlađih juniorki najpreciznija je bila Nina Stanisavljević (Bor 030), takmičenje za kadetkinje nije održano.\nEkipne titule na ravne časti podelili su Kragujevčani i domaćini. „Čika Mata“ je bio najuspešniji u takmičenjima mlađih juniora i mlađih juniorki puškom, dok su Smederevci trijumfovali u obe kadetske kategorije istim oružjem. U takmičenjima pištoljem nije bilo dovoljno timova za ekipna proglašenja.\nMlađi juniori i kadeti: 1. Marko Ivanović („Čika Mata“) 588, 2. Nemanja Adamović (Smederevo) 574, 3. Uroš Aleksić („Čika Mata“) 569...Ekipno: 1. “Čika Mata“ 1.716, 2. Smederevo 1.689, 3. „M.M. Lukanjac“ 1.656…\nMlađe juniorke i kadetkinje: 1. Magdalena Nikolić (Jagodina 92) 394, 2. Milica Ristić („Čika Mata“) 392, 3. Dušica Pantelić („Čika Mata“) 391… Ekipno: 1. „Čika Mata“ 1.158, 2. Smederevo 1.139, 3. Jagodina 92 1.122...\nMlađe juniorke: 1. Nina Stanisavljević (Bor 030) 332, 2. Teodora Čakarević (Smederevo) 331, 3. Katarina Milovanović (Smederevo) 321...


Projekat ‘‘Održivost ujedinjenja‘‘\nUčešće: projekat je omogućio susret 646 građana, od kojih\n435 je bilo iz opštine Bački Petrovac (Srbija),\n40 je došlo iz grada Stara Lubovna(Slovačka),\n42 je došlo iz grada Nitra (Slovačka),\n40 je došlo iz grada Ružomberok (Slovačka),\n40 je došlo iz grada Vukovar (Hrvatska),\n15 je došlo ispred udruženja Československe renome (Češka),\n34 je došlo ispred Regionalne razvojne agencije Bačka (Srbija).\nOpštine/datum: susret se realizovao i opštini Bački Petrovac (Srbija) od 03/08/2017 do 06/08/2017\nDan 03/08/2017 je bio posvećen dobrodošlici gostiju, formalnom i neformalnom sastanku gde su predstavljeni program i projekat. Predstavljen je značaj i održivost saradnje, podržana je ideja i značaj članstva u EU. Istog dana je bila prezentacija u omladinskom centru YMCA na temu migracije mladih, zapošljavanja, volontiranja i edukacije i diskusija za rešavanje problema nezaposlenosti i migracije.\nDana 04/08/2017 je bilo prijem partnerskih gradova kod predsednika opštine Bački Petrovac gde se govorilo o lokalnom, regionalnom i nacionalnom razvoju i predstavljeni su rezultati saradnje sa drugim gradovima i primeri dobre prakse. Zatim je bila prezentacija i diskusija na temu razvoja kulture i obrazovanja, značaj otvaranja poglavlja 26 za Srbiju, gde su nam predstavnici partnerskih gradova podelili njihova iskustva u usklađivanju kulture i obrazovanja sa standardima EU. U nastavku dana je bio kulturno-umetnički program gde je bila predstavljena kultura, tradicija, igra i pesma na slovačkom jeziku. U omladinskom centru YMCA je bio kreativan rad sa decom na temu EU kroz lepotu različitosti.\nDana 05/08/2017 je bila panel diskusija o održivosti projekata finansiranih od strane EU, gde su bili prikazani primeri dobre prakse i iskustva partnera. Po završetku panel diskusije učesnici partnerskih gradova su uzeli učešće na Bazaru umetnosti gde je bio kulturno-umetnički program, partnerski gradovi su imali svoje štandove gde su prezentovali svoju zemlju, kulturu i tradiciju. Volonteri su bili zaduženi za mišljenja i stavove građana kroz upitnike.\nDana 06/08/2017 učesnici susreta su se sastali za kraj kako bi sumirali i ocenili rezultate projekta i pozvali partnere na buduću saradnju. U nastavku dana sprovedene su razne sportske aktivnosti a tokom svih dana bile su realizovane izložbe, takmičenja, gala koncerti.\nTeme događaja u Bačkom Petrovcu su bile sledeće: migracija mladih, zapošljavanje, edukacija, kultura, obrazovanje, jačanje saradnje sa partnerima, podizanje svesti o značaju programa ‘‘Evropa za građane‘‘ i diskusije o budućim saradnjama. Cilj projekta je bio da se podstakne građanstvo na aktivno učešće i sagledavanje značaja održivosti svih aktivnosti koje se sprovode na nivou Unije.\nProjekat "Održivost ujedinjenja" predstavlja saradnju 7 partnera iz 4 zemlje. Specifični ciljevi projekta su bili volonterizam kao bitna stavka aktivnog građanstva i razvoja zajednice; zapošljavanje kao jedan od rešenja migracije mladih; programi EU i njihov značaj za razvoj regiona EU. Program je predstavio kombinaciju raznih vrsta aktivnosti koje privlače učesnike da dođu na program. Teme su birane na takav način da se učesnici osećaju uključeno i motivisano za sva dešavanja.\nInformacije o projektu - srb, cir HOT\n17-08-2017 102.78 KB 696 Download\nEU for Citizens 2017 flajeri HOT\n17-08-2017 4.98 MB 898 Download\nAnalyza dotaznÃkov HOT\n17-08-2017 213.67 KB 707 Download\nPrezentacije na temu migracija i zaposljavanja HOT\n17-08-2017 1.9 MB 1.101 Download\nInformacie o projekte - sk HOT\n17-08-2017 100.6 KB 724 Download\nPerzentacije odrzivost projekata HOT\n17-08-2017 7.79 MB 906 Download\n17-08-2017 4.52 MB 552 Download\nInformacije o projektu - srb, lat HOT\n17-08-2017 94.03 KB 572 Download\nInformations about project- eng HOT\n17-08-2017 22.2 KB 546 Download\nKONKURS ZA DODELU SREDSTAVA UDRUŽENјIMA ZA REALIZACIJU PROGRAMA OD JAVNOG INTERESA ZA OPŠTINU BAČKI PETROVAC ZA 2021. GODINU\nIzveštaj JZV za 23.12.2020. godine\nIzveštaj sa 22. sednice Opštinskog veća Opštine Bački Petrovac\nDonacija tehničke opreme Kompanije Marbo Product Opštini Bački Petrovac\nObaveštenje Vip Gložan-NOVO\nPoseta pokrajinskog sekretara za sport i omladinu\nUručen automobil PS Bački Petrovac


Pomoćnik ministra privrede za mala i srednja preduzeća, Katarina Obradović Jovanović, izjavila je da će sledeće nedelje početi konkurs za program koji je namenjen malim preduzećima.\nProgram je namenjen mikropreduzećima i preduzetnicima koji vode dvojno knjigovodstvo, kao i zadrugama koje su po poslednjem finansijskom izveštaju za prethodnu godinu kategorisani kao mikro ili mala preduzeća, rekla je Obradović Jovanović.\n- Mogu da budu u bilo kojoj delatnosti osim maloprodaje, s obzirom na to da se radi o proizvodnoj opremi, i osim primarne poljoprivredne proizvodnje - objasnila je Obradović Jovanović i dodala da je neophodno da prethodno imaju uslovno odobren kredit kod banke.\nOna je najavila da će svi uslovi biti javno dostupni i da će preduzeća moći da odaberu ono što je njima najpovoljnije. Koncept je takav da se za nabavku opreme određene vrednosti 70% troškova finansira iz kredita, a 25% iz bespovratnih sredstava, dok je 5% učešće samog preduzetnika.\nUkoliko se kupuje oprema vredna više od 10 miliona dinara, tako da premašuje iznos od 2,5 miliona dinara, kolika maksimalno može da bude bespovratna podrška, preduzetnik može sam ili kroz kredit da finansira ostatak, objasnila je Obradović Jovanović. Preduzeća koja na ovaj način nabave opremu imaju obavezu da ne otuđe ta sredstva u naredne dve godine.\nObradović Jovanović najavila je i da će se sprovoditi adekvatna kontrola u šta su uložena sredstva, i to na dva načina - papirološki, odnosno kroz računovodstvenu dokumentaciju, i na terenu.\nIzvor: Vebsajt eKapija, 04.11.2015.


Pozitivno ocijenjen rad SPKD „Prosvjeta“ | Palelive.com\nPočetna Novosti Aktuelnosti Pozitivno ocijenjen rad SPKD „Prosvjeta“\nPozitivno ocijenjen rad SPKD „Prosvjeta“\nSkupština Srpskog prosvjetnog i kulturnog društva /SPKD/ „Prosvjeta“ na redovnoj godišnjoj sjednici, održanoj danas na Palama, pozitivno je ocijenila rad Društva u protekloj 2011. godini, a to se odnosi na rad većine opštinskih odbora u i van Republike Srpske, prije svega, Herceg Novom, Beču i Mostaru, gdje je Prosvjeta obnovljena 2011. godine.\nSrpska „Prosvjeta“ je i u prošloj godini bila nosilac kulturnog života u mnogim opštinama u Srpskoj, a brojne književne večeri, promocije knjiga i časopisa, koncerti, nastupi folklornih društava i druge manifestacije u organizaciji „Prosvjete“ bile su i jedini sadržaj kulturnog života u tim opštinama.\nSkupština SPKD „Prosvjeta“ dala je saglasnost na realizaciju Prosvjetinog programa ćirilice koji će trajati tokom cijele ove godine, čiji partner će biti RTRS, a očekuje se da pokrovitelj aktivnosti bude predsjednik Republike Srpske Milorad Dodik.\nPrije Skupštine održana je i sjednica Glavnog odbora „Prosvjete“ na kojem je zauzet stav o radu nelegalnog odbora u Sarajevu, te usvojen program obilježavanja 110. godišnjice postojanja „Prosvjete“ čija će centralna manifestacija biti akademija, koja će biti održana na Vidovdan 28. juna u Bileći.\nGlavni odbor je imenovao povjerenike „Prosvjete“ u Beogradu i Budimpešti, gdje se uskoro očekuje formiranje srpske „Prosvjete“.\nIzborna sjednica Skupštine SPKD „Prosvjete“ na kojoj će biti birani novi ograni društva biće održana u decembru, a do tada će biti održani izbori u svim opštinskim odborima.\nPrethodni članakU Vlasenici osnovan biciklistički klub\nNaredni članakSimpozijum ljekara iz Srbije i BiH na Jahorini


Brat Navaljnog osudjen na godinu dana zatvora uslovno\nBeta 6. avgusta 2021. 20:25\nMoskovski okružni sud osudio je danas na godinu dana zatvora uslovno Olega Navaljnog, brata opozicionog lidera Alekseja, zbog kršenja sanitarnih mera pozivanjem na ulične proteste.\nU Rusiji su tokom pandemije korona virusa zabranjene demonstracije i drugi masovni skupovi.\nJoš nekoliko saradnika Navaljnog suočilo se sa istim optužbama u kontroverznom krivičnom predmetu koji su ruske vlasti pokrenule posle masovnih protesta protiv hapšenja opozicionog lidera koji su u januaru potresli Rusiju.\nU utorak je bliska saradnica opozicionog lidera Ljubov Sobol osudjena na godinu i po uslovno zbog istih optužbi.\nNavaljni, najglasniji kritičar ruskog predsednika Vladimira Putina, uhapšen je u januaru po povratku iz Nemačke, gde je proveo pet meseci na lečenju zbog trovanja nervnim agensom za koje okrivljuje Kremlj, što su ruski zvaničnici negirali.\nU februaru je moskovski sud presudio da je, dok je bio u Nemačkoj, Navaljni prekršio uslovno puštanje na slobodu u starom slučaju pronevere koji se smatra politički motivisanim. Uslovna kazna od tri i po godine preinačena je u zatvorsku, a sud je saopštio da će odslužiti dve i po godine, s obzirom na vreme koje je već proveo u pritvoru.


Crnjanski pobednik Memorijala "Dragan Simić – Sima"\nObjavljeno 23 februar 2020\nVIII MEMORIJAL “DRAGAN SIMIĆ – SIMA”\nU dvorani SKC Obrenovac u Obrenovcu odigran je VIII Memorijalni turnir "Dragan Simić – Sima", u konkurenciji pionira, u organizaciji OK Obrenovac. Titulu pobednika osvojio je OK Crnjanski, drugi je bio Obrenovac, treći VA 014 iz Valjeva, a četvrti Laki star iz Beograda.\nBorac iz Čačka, Srbijanka 014 iz Valjeva i Roda iz Beograda pobednici u Kragujevcu\nMlađe pionirke Borca iz Čačka, pionirke Srbijanke 014 iz Valjeva i pioniri Rode iz Beograda pobednici su tradicionalnog, XIII Božićnog turnira, koji je odigran u Kragujevcu u organizaciji Međuokružnog odbojkaškog saveza Kragujevac, uz pomoć SPD Radnički doo iz Kragujevca.\nSvečana akademija „Sedam decenija zanosa i ponosa“\n70. GODINA OSV\nU amfiteatru SPC „Vojvodina“ u Novom Sadu u nedelju, 29. decembra održana je svečana akademija povodom 70 godina Odbojkaškog saveza Vojvodine. Zoran Gajić, predsednik OSS, predvodio je delegaciju Odbojkaškog saveza Srbije u kojoj su bili Ivan Knežević, generalni sekretar OSS, Đula Mešter, prvi potpredsednik OSS, i Radoslav Milić, predsednik Skupštine OSS.\nViše od 100 ekipa odigralo 307 utakmica na Novogodišnjem festivalu odbojke\nOSV – 10. NOVOGODIŠNJI FESTIVAL ODBOJKE\nOdbojkaški savez Vojvodine organizovao je jubilarni, 10. Novogodišnji međunarodni festival odbojke u Novom Sadu, na kojem je učestovovalo više od 100 ekipa, koje su odigrale 307 utakmica. Utakmice su igrane u velikoj sali SPC „Vojvodina“, u osnovnoj školi „Jožef Atila“, gimnaziji „Isidora Sekulić“, u sali Centra za sport – „Đačko igralište“ i sali Fakulteta sporta i fizičkog vaspitanja.


Kovačević: Niko ne može ugroziti izgradnju „Južnog toka“ kroz Srpsku | ENERGETIKArs.com\nNalazite se na Home » Gas » Kovačević: Niko ne može ugroziti izgradnju „Južnog toka“ kroz Srpsku\nObjavljeno: 12:18, 18. маја 2013.\n„Postoje određeni pokušaji u tom pogledu, ali Vlada Republike Srpske u potpunosti je opredijeljena za realizaciju gasovoda `Južni tok` kroz Republiku Srpsku sa Ruskom Federacijom“, rekao je Kovačević povodom pisanja medija da Lagumdžija pokušava da „minira“ izgradnju „Južnog toka“.\nKovačević je zaključio da je uvjeren da će krak gasovoda „Južni tok“ proći kroz Republiku Srpsku i da će učiniti sve da se to ostvari.\nLagumdžija je pod naznakom „vrlo hitno“ Predsjedništvu BiH 8. maja uputio dopis kojim daje pozitivno mišljenje za zaključivanje memoranduma o razumijevanju između BiH, Albanije, Crne Gore i Hrvatske za „projekat transporta prirodnog gasa iz Azerbejdžana“ i traži saglasnost za taj projekat.\nU dopisu, koji je u posjedu „Glasa Srpske“, navedeno je da je riječ o projektima Transjadranskog gasovoda /Trans adriatic pipeline TAPT/ i Jadransko-jonskog gasovoda /Ionian-adriatic pipeline IAP/ kojim se planira transport azerbejdžanskog prirodnog gasa preko Grčke do Italije.\nStručnjaci upozoravaju da je riječ o pokušaju „miniranja“ već pokrenutog projekta izgradnje gasovoda „Južni tok“ koji podrazumijeva gasifikaciju Republike Srpske ruskim gasom, a za koji je zatvorena i finansijska konstrukcija.\nTrasa gasovoda kroz Republiku Srpsku trebalo bi da ide od Bijeljine, preko Posavine i Banjaluke, do Novog Grada.\nGasovod „Južni tok“ biće dug 2.400 kilometara i protezaće se od Crnog mora i teritorija Srbije, Mađarske i Slovenije, do Italije.\nGasovod će moći da transportuje 63 milijarde metara kubnih gasa godišnje, a njegova gradnja biće dovršena 2015. godine po cijeni od minimalno 16 milijardi evra. Srna\nTags: fokus,gas,juzni tok,republika srpska,zeljko kovacevic